ועדת הכספים, כנסת 20, פרוטוקול מספר 98, 2015-10-14 09:30

משה גפני: אני מתכבד לפתוח את ישיבת ועדת הכספים.

משה גפני: יש לנו את הכבוד לארח בוועדה את שר הפנים סילבן שלום.

משה גפני: אנחנו נמצאים בעיצומו של מרוץ אחרי הזמן כדי להספיק להעביר את התקציב.

משה גפני: אתה מתאר לעצמם שכאן הוועדה מעניינת.

סילבן שלום: הייתי כאן כמה עשרות שנים.

משה גפני: אנחנו צריכים להעביר את תקציב המדינה בפרק זמן לא ארוך, עם חוק הסדרים גדול שיש בו דברים רבים ועוד לקחנו על עצמנו גם את הנושא של הטבות המס לישובים שהממשלה לא קיבלה החלטה בנושא הזה, ואם אנחנו לא נחוקק את החוק, המשמעות של העניין היא שב-30 בנובמבר חמישה ישובים מאוד משמעותיים יוצאים מההסדר של הטבות המס ויתכן שבהמשך החוק הזה ייפסל.

משה גפני: אנחנו מנהלים מרוץ נגד הזמן כדי לנסות להעביר את החוק הזה, על אף שהממשלה לא עשתה את זה.

משה גפני: עומד על הפרק – ועלה כאן

משה גפני: כבר כמה פעמים – הנושא של התקצוב הדיפרנציאלי ששנוי במחלוקת בשלטון המקומי ואתה, אדוני שר הפנים, בוודאי מודע לעניין הזה.

משה גפני: התפקיד הזה של שר הפנים הוא תפקיד מאוד מאוד משמעותי גם בכלכלה הישראלית ובעיקר בחברה, בהבדלים שבין הרשויות השונות, הסיוע להם וכולי, ואני שמח שאתה כאן וכי נעתרת לבקשתנו להשתתף בדיון שאמנם לא יהיה ארוך כי היום יום רביעי, אבל התאריך תואם אתכם, ובשעה 11:00 מתחילה המליאה אבל טוב זה מאשר בכלל לא.

משה גפני: אני שמח על כך ואני מעמיד את הבמה לרשותך.

משה גפני: בבקשה, אדוני השר.

סילבן שלום: בוקר טוב.

מיקי לוי: הצעה לסדר, בבקשה, אדוני.

מיקי לוי: אני מתנצל אדוני השר.

מיקי לוי: אני לא יודע אם זאת הצעה אבל אני רוצה להביא לידיעה.

משה גפני: כל בוקר הוא מביא הצעה.

מיקי לוי: בדרכי הבוקר מוקדם ללשכתי, התקבלו מספר פניות מכמה עשרות אזרחים על כך ש"ידיעות אחרונות", אדוני, לא חילק היום למנויים את העיתון בירושלים.

מיקי לוי: כאשר ביקשתי לדבר עם כמה בכירים, מתברר לטענתם – אני עוד אבדוק את זה – שכל המחלקים הם מחלקים ערביים, מה שנראה לי מאוד מאוד משונה כי אני יודע שזאת עבודה נדרשת.

משה גפני: שיקראו את "יתד נאמן".

מיקי לוי: אני לא יודע אם אפשר לדון בזה בוועדה.

מיקי לוי: אולי באמת הפתרון הוא לקרוא את "יתד נאמן" ואכן זאת הצעה טובה מאוד, אדוני, אבל "ידיעות אחרונות" לא חולק היום בירושלים.

משה גפני: למה אתה מעלה את זה כהצעה לסדר?

מיקי לוי: אמרתי בתחילת דבריי שאני לא בטוח שזאת הצעה לסדר אלא אם כן אתה רוצה לדון בזה שנחליף את "ידיעות אחרונות" ב"יתד נאמן" ואז זאת תהיה הצעה לסדר.

משה גפני: לא.

מיקי לוי: אני מסתפק בזה.

משה גפני: מה אתה רוצה להגיד בזה?

סילבן שלום: יש לי הרגשה שחבר הכנסת לוי לא קיבל את העיתון הבוקר.

מיקי לוי: גם נכון.

מיקי לוי: יום טוב ובוקר טוב.

מיקי רוזנטל: אתמול הוא צבע את החמסה והיום לא ראה ברכה בעבודה.

משה גפני: תודה.

סילבן שלום: תודה רבה אדוני היושב ראש.

סילבן שלום: אני שמח להיות כאן עם כל הצוות הבכיר של משרד הפנים מכל רחבי הארץ, מנהלי המחוזות, מנהלי המינהלים, המנכ"לים, יועצים משפטיים, כולם נמצאים כאן, מוכנים וערוכים לשאלות ולהערות.

סילבן שלום: נתחיל אולי בחדשות של אתמול.

סילבן שלום: מעבר לעניינים הביטחוניים של פעילות צה"ל והמשטרה, אתייחס לתחום שאני מופקד עליו.

סילבן שלום: אתמול הייתה ישיבת קבינט ארוכה שהחלה ב-3:30 אחר הצהרים והסתיימה ב-1:30 בלילה עם הפסקה קלה באמצע אבל בסופו של דבר הייתה ישיבה מאוד ארוכה ומאוד ממצה ויסודית.

סילבן שלום: במסגרת הזאת דיווחתי על כך שיש בכוונתי לשלול את התושבות של כל תושבי מזרח ירושלים אשר מעורבים בטרור.

סילבן שלום: הדבר הזה הוא דבר מתחייב.

סילבן שלום: אני חושב שהעובדה שאנשים מנצלים את הנגישות שלהם בירושלים לאפשרות של ביצוע פיגועים כדי לבצע את אותם פיגועים, צריכה להביא גם לצעדי ענישה ולצעדי גומלין.

סילבן שלום: אני חושב ששלילת תושבות, זה עונש מרתיע, עונש קשה לא פחות מאשר הריסת בתים.

סילבן שלום: אנחנו כבר התחלנו במהלך הזה ושני הראשונים כבר קיבלו הודעה על כך אתמול.

סילבן שלום: מעבר לזה, גיליתי אדוני היושב ראש דבר מדהים.

סילבן שלום: עשרה מקרים שבדקנו באופן אקראי לגמרי של הפיגועים האחרונים, שבעה מתוכם הם תוצאה של איחוד משפחות.

סילבן שלום: זאת אומרת, אחד ההורים הגיע מהשטחים, או מיהודה ושומרון או מעזה או מירדן או ממקומות אחרים אבל בסופו של דבר זאת תוצאה של איחוד משפחות.

סילבן שלום: זה מלמד אותנו שההשפעה של אחד ההורים קיימת, ההשפעה של המשפחה קיימת, הם הולכים לבקר את הסבא ואת הסבתא ואת הדודים ואת בני הדודים, ולכן ההשפעה הזאת מאוד מאוד חזקה עליהם ומביאה אותם לבצע את הפעולות האלה.

סילבן שלום: שבעים אחוזים.

סילבן שלום: אמנם אלה עשרה מקרים, אבל אני חושב שזה מספר מדהים ובחנו את זה באופן אקראי לחלוטין.

סילבן שלום: עשרה ראשונים שהיו ברשימה, אותם בדקנו.

סילבן שלום: גם הדבר הזה מעלה כמובן שאלה גדולה לגבי איחוד המשפחות כולו.

סילבן שלום: איחוד המשפחות הוא כמובן דבר שהיה דבר אוטומטי.

סילבן שלום: בשנת 2002, בזמן האינתיפאדה השנייה, הוחלט להגביל את זה לנשים מעל גיל 25 ולגברים מעל גיל 35, אבל בוא נאמר שמאז העניין הזה הותקף פעם אחר פעם כאילו אנחנו מגבילים את האפשרות של האנשים להינשא, אז לא.

סילבן שלום: הוא יכול להתחתן עם מישהי ממצרים, מישהי מירדן, מישהי מתורכיה ואין בעיה.

מיקי לוי: עשינו תיקון.

סילבן שלום: לא.

סילבן שלום: זאת הארכת הוראת השעה.

סילבן שלום: אני אומר שכל הזמן תוקפים את זה בבג"ץ.

סילבן שלום: גם כאן אני מתכוון להביא תיקון לחוק, לשנות את הגילים של 25 ו-35.

סילבן שלום: אין שום סיבה שהגיל יהיה 25 ו-35 אלא יכול להיות גם שלושים וארבעים.

סילבן שלום: בינתיים נפעל בזמן הזה להקפיא את כל הפעילות הזאת.

סילבן שלום: אני חושב שזה חשוב.

סילבן שלום: שלילת התושבות כמובן שוללת את ההטבות הכלכליות ולכן אנחנו קשורים למה שנמצא כאן, מעבר לפעילות שלי.

סילבן שלום: ההטבות הכלכליות נמנעות מהאנשים.

סילבן שלום: מעבר לזה, בתחומים שלא שייכים אלי, אבל לא יכול להיווצר מצב שאם מרצח נהרג תוך כדי הפעולה, ההורים שלו מקבלים קצבת שאירים.

סילבן שלום: לא יכול להיות שאם הוא נפצע, הוא מקבל קצבת נכות.

סילבן שלום: אלה דברים על גבול ההזויים וגם כאן יש בכוונתנו לעשות שינוי דרמטי בחקיקה מהירה שתוביל לתיקון הדבר הזה ולא רק זה אלא הוחלט שגם נלך אחורה לבדוק האם יש משפחות שמקבלות קצבאות שאירים בגלל שהאבא יצא לפעולת רצח ביהודים ונהרג תוך כדי או שהוא יושב בבית הסוהר, הוא פצוע, והוא מקבל קצבת נכות כתוצאה מזה.

סילבן שלום: גם כאן אני מציע שתלווה את זה בעניין של ההטבות הכלכליות שניתנות.

סילבן שלום: לגבי שלילת אזרחות לערביי ישראל.

סילבן שלום: זה כמובן מהלך יותר מורכב אבל בסופו של יום גם כאן אנחנו מתחילים בפעולה.

סילבן שלום: לגבי איחוד המשפחות, נבחנת האפשרות לשלוח את אותו אחד שהגיע מבחוץ בחזרה למקום ממנו הוא בא.

סילבן שלום: זה לא אומר שאשתו לא יכולה ללכת אתו או שבעלה לא יכול ללכת אתה.

סילבן שלום: בכלל, כדאי שתדע, המקום היחיד בעולם המוסלמי שבו הגבר הולך לגור היכן שהאישה גרה, זה רק אצלנו.

סילבן שלום: זה לא קיים בשום מקום בעולם המוסלמי.

סילבן שלום: אצלנו זה קיים.

סילבן שלום: הגבר הוא מג'נין, האישה מאום אל פאחם – כמו שהיה הפיגוע עכשיו בגן שמואל – והוא עובר לגור באום אל פאחם.

סילבן שלום: לכן גם כאן הדברים האלה ייבחנו.

סילבן שלום: אני אכנס לאחר מכן לשורה של דיונים על המשך החקיקה בעניין הזה.

סילבן שלום: יש לנו ישיבות נוספות בימים הקרובים ואנחנו כמובן נעשה את זה.

סילבן שלום: אני רוצה להמשיך הלאה.

סילבן שלום: יש את האתגרים העיקריים של משרד הפנים שאני רוצה לשים על סדר היום ועכשיו אנחנו נכנסים לעניינים הכלכליים.

סילבן שלום: אני רוצה לעשות רפורמה בתחום הארנונה.

סילבן שלום: דרך אגב, כבר קבעתי תקדים עת נכנסתי לתפקיד לפיו אין העלאה אוטומטית של הנוסחה, דבר שלא הייתה לי אפשרות למנוע כי הייתי שבועיים לפני המועד של ה-30 ביוני.

<קריאה: שיעור העדכון.

סילבן שלום: שיעור העדכון.

סילבן שלום: כמה הוא היה?

סילבן שלום: 1.2?

<מרדכי כהן: 1.27.

סילבן שלום: הדבר הזה אוטומטי.

סילבן שלום: הדבר האוטומטי הזה מאפשר לכולם.

סילבן שלום: כששואלים את ראשי הערים מה קורה, מה הם אומרים?

סילבן שלום: זה לא אנחנו, זה משרד הפנים.

סילבן שלום: אני אומר, אין שום בעיה, מעכשיו אתה רוצה להעלות?

סילבן שלום: סמכות עם אחריות.

סילבן שלום: אתה רוצה להעלות, זאת החלטה שלך.

סילבן שלום: אם לא תעלה, זאת גם החלטה שלך אבל ידע הציבור שזאת החלטה שלך.

סילבן שלום: בסופו של דבר היה כמובן זעם אדיר של כולם, איך יכול להיות שאני עושה דבר כזה, אבל כל אחד, אם הוא רוצה להעלות, יש לו את הסמכות להעלות אבל הוא נושא באחריות.

משה גפני: ראש הרשות יוכל להעלות את הארנונה כמה שהוא רוצה?

סילבן שלום: לא.

סילבן שלום: אין העלאות חריגות.

מיקי לוי: הוא מוגבל בחוק.

סילבן שלום: יש שני דברים.

סילבן שלום: שיעור העדכון נובע מהמדד ומהגידול בשכר.

סילבן שלום: חמישים אחוזים וחמישים אחוזים, יש נוסחה מסוימת.

<קריאה: בשכר הציבורי.

סילבן שלום: בשכר הציבורי, בוודאי לא בשכר הפרטי.

סילבן שלום: בשכר הציבורי.

סילבן שלום: בסופו של יום מגיעים למספר.

סילבן שלום: המספר היה 1.27 אחוז.

סילבן שלום: זה דבר אוטומטי שעכשיו אני אומר שאתם לא תקבלו את זה באופן אוטומטי.

סילבן שלום: אתם רוצים?

סילבן שלום: תעלו.

סילבן שלום: אתם לא רוצים, אל תעלו.

סילבן שלום: אני חייב להגיד לכם שהיו כמה ראשי ערים שלא העלו כתוצאה מהעובדה שהם נאלצו לעמוד מול הציבור, מול האופוזיציה, מול אחרים.

משה גפני: תמיד הדרישה של ראשי הערים היא להעלות.

סילבן שלום: בוודאי.

סילבן שלום: אני אומר שאם אתה רוצה להעלות, תישא באחריות.

סילבן שלום: יש העלאות חריגות ואת זה אני לא מוכן לאשר.

סילבן שלום: מעלים העלאות חריגות, כל אחד מבקש שלושה אחוזים, חמישה אחוזים, שבעה אחוזים, תשעה אחוזים, עשרים אחוזים – אין.

סילבן שלום: מהבחינה הזאת צריך להבין ואת זה אני אומר לכם כאן כחברי כנסת, אחרי הרבה מאוד שנים של ניסיון כי אני כאן באמת משנת 1984 וזה ממש עידן ועידנים.

סילבן שלום: משרדי הממשלה, לצערי הרב, לאורך כל השנים – וזה לא משנה איזו ממשלה – תמיד מתייחסים ללקוח עליו הם ממונים ולא למשתמש הסופי שזה האזרח.

סילבן שלום: זאת אומרת, משרד החקלאות מתעסק עם החקלאים וזה מה שהוא רואה, את החקלאים, משרד הבינוי רואה את הקבלנים, משרד התיירות רואה את בתי המלון, משרד הכלכלה רואה את התעשיינים וכך הלאה וכך הלאה וכך הלאה.

מיקי לוי: אדוני, תרצה לכל נושא שאלות באותו רגע או בסוף?

סילבן שלום: אני מציע שהשאלות יהיו בסוף.

סילבן שלום: אמרתי שכל משרד מרגיש שהוא צריך לסייע.

סילבן שלום: משרד האנרגיה צריך לסייע לחברת חשמל.

סילבן שלום: לא.

סילבן שלום: כשאני הייתי שר האנרגיה הוזלתי את החשמל בעשרה אחוזים, הוזלתי את המים ב-15 אחוזים ועכשיו יש התחייבות שהייתה כבר אז שעם אישור התקציב יהיו עוד עשרה אחוזים במים ותעמדו על זה, למרות שמקורות הייתה נגד וכך גם חברת החשמל.

סילבן שלום: למה אני אומר את זה?

סילבן שלום: כי גם כאן במשרד הפנים הלקוח שלי הוא האזרח ועליו אני צריך להסתכל.

סילבן שלום: כך זה צריך להיות.

סילבן שלום: אנחנו מדברים כאן על שורה של דברים ונתחיל להיכנס לכל הפעילות.

סילבן שלום: המינהל לשלטון מקומי אחראי על כל מה שקורה בשלטון המקומי.

סילבן שלום: אישור התקציב, אישור תקני כוח אדם, נכסים, מכירת נכסים, חוזים מיוחדים, חוקי עזר שצריך לאשר וכך הלאה וכך הלאה.

סילבן שלום: הוציאו את התכנון ממשרד הפנים.

סילבן שלום: זה היה בהסכם הקואליציוני ונכנסתי לזה.

סילבן שלום: האמת היא שכאשר אתה שר אוצר, אתה אמנם מתעסק בכל אבל אתה לא יורד עד עומקם של דברים.

סילבן שלום: היום אני מבין מה היה ההיגיון שהתכנון היה במשרד הפנים.

סילבן שלום: למה?

סילבן שלום: כי יש כאן מינהל לשלטון מקומי שמטפל בצד ההוצאה, זה צד התקציב, והתכנון מטפל בצד ההכנסה.

סילבן שלום: זאת אומרת, היכן יהיה מרכז מסחרי, אזור תעשייה, בנייה למגורים.

סילבן שלום: עכשיו יושב חבר מועצת עיר, הוא צריך לקבל את שני הדברים כשהוא בא לאשר, גם את צד ההוצאה וגם את צד ההכנסה.

סילבן שלום: הממונים על המחוזות שיושבים כאן, הם היו דנים במכלול.

סילבן שלום: הם יודעים למשל שאם הם מאשרים קניון לעיר א', לעיר ב' הם יאשרו לידה אזור תעשייה, שתהיה גם חלוקה של הכנסות.

סילבן שלום: הם גם יודעים את מצב הרשויות וכך הלאה וכך הלאה.

סילבן שלום: היום, זה כמו שיהיה שר אוצר להוצאות ושר אוצר להכנסות.

סילבן שלום: לא קיים.

סילבן שלום: לדעתי זה מודל לא נכון אבל זה קיים כרגע.

סילבן שלום: אני לא מאמין שזה יישאר לטווח הארוך כי זה לא מובנה במשרד האוצר והוא לא יודע איך להתעסק בזה.

סילבן שלום: היינו ברחובות, עשיתי עכשיו הרמת כוסית לחג עם המחוזות, וראש העיר אירח אותנו ואמר שהוא יודע שכאשר יש לו בעיה, יש לו את רות יוסף הממונה על מחוז המרכז שנמצאת כאן - הייתה פקידה בכירה באוצר עת עבדתי באוצר יחד לפני הרבה מאוד שנים – והוא פונה אליה.

סילבן שלום: הוא אומר שהיום, לגבי תכנון, הוא צריך לפנות לשי באב"ד.

סילבן שלום: הוא אומר שהוא מתקשר, לא מכירים אותו, לא יודעים מי הוא ואין אפשרות להגיע.

סילבן שלום: אני חושב שבעניין הזה צריכה להיות חשיבה אבל זה יותר לעניין של הטווח הארוך.

סילבן שלום: במדינת ישראל יש 257 רשויות ומתוכן מאתיים רשויות מקבלות מענק איזון מתוך 257 רשויות, מאתיים מקבלות מענק איזון.

סילבן שלום: מספר עגול.

סילבן שלום: מאתיים.

סילבן שלום: 57 לא מקבלות.

סילבן שלום: אנחנו רוצים כמובן להגיע לצמצום הפערים.

משה גפני: אגב, היום יש שקט עם מענק האיזון.

משה גפני: כל שנה היה רעש גדול כאשר היה חסר כסף.

סילבן שלום: כי הפעם הצלחנו להגדיל את מענק האיזון בצורה דרמטית ל-3.100 מיליארד שקלים, אבל אני רוצה להגיד לך שלמרות שכולם מברכים על ההישג האדיר, ולמרות שזה הישג גדול, זה עדיין לא נותן מאה אחוזים של הנוסחה של מענק האיזון שהייתה אמורה להינתן לכולם.

סילבן שלום: זאת אומרת, אני מתכוון שאם ניקח את נוסחת מענק האיזון ונכמת אותה לכסף, כמה היו צריכות לקבל כל הרשויות, היינו צריכים להגיע לשלושה מיליארד ו-250 מיליון שקלים.

סילבן שלום: זה שכל שנה היה 2.750 ואצל פורז הוא בכלל הוריד ל-2.400 וטען שהן בזבזניות.

משה גפני: שלא צריך את זה.

סילבן שלום: שלא צריך את זה ולכן לא צריך לתת להן.

סילבן שלום: אני אומר לך שגם היום, כשזה שלושה מיליארד ומאה מיליון שקלים, באמת, לא שאני טופח לעצמי על השכם, מעולם זה לא עבר שלושה מיליארד בכלל, לא התקרב לסכומים האלה, עדיין זה לא נותן מאה אחוזים מהנוסחה.

סילבן שלום: זאת אומרת, עדיין הישובים האלה נמצאים בחסר.

סילבן שלום: אני רוצה להגדיל את העצמאות של הרשויות החזקות.

סילבן שלום: אין צורך להתערב בכל דבר.

סילבן שלום: אתה יודע, אנחנו מתערבים, יש 857 ועדים מקומיים של מושבים כאלה ואחרים.

סילבן שלום: כל העלאת מס של מושב, מושב מחליט להטיל מס, מעלה אותו בעשרה שקלים, אישור שר הפנים.

סילבן שלום: זה הרי דבר אבסורדי.

סילבן שלום: אבל מה, אומרים, לא, זאת העלאת מיסים, אי אפשר לתת לו העלאת מיסים.

סילבן שלום: אני אומר שאני מאשר למועצה האזורית ולמה אני צריך לאשר לכל ועד מקומי?

סילבן שלום: גם את זה אנחנו נבחן.

סילבן שלום: יכול להיות שאנחנו נעשה את זה בבחינה אחרת אבל כל העניין שכל היום מושב – ואני לא רוצה לנקוב בשמות – א', ב' ו-ג' מצלצלים ואומרים שלא אישרו להם, כן אישרו להם, זה דבר בעייתי.

משה גפני: אגב, מה שמופיע אצלכם, הסכום הסופי של מענק האיזון, זה לא התחיל כך.

משה גפני: הפעם זה מתחיל בזה.

סילבן שלום: כן.

משה גפני: כאן זה התחיל בהרבה פחות.

משה גפני: אנחנו היינו צריכים לקיים כאן הרבה דיונים עם הרבה פגישות.

סילבן שלום: ב-2016 יהיו לנו שלושה מיליארד ומאה מיליון שקלים.

משה גפני: לראשונה.

סילבן שלום: לראשונה.

סילבן שלום: לא רק זה אלא שהתוספת הזאת היא משמעותית עוד יותר בגלל שהממשלה החליטה לתת מאה אחוזים מענק איזון לרשויות הערביות, לפני האירועים ובלי קשר, ומאה אחוזים מענק איזון לרשויות הדרוזיות.

סילבן שלום: כך שמהבחינה הזאת הם אפילו נהנים מהנוסחה עוד יותר וזה גם כסף תוספתי.

סילבן שלום: דבר נוסף.

סילבן שלום: גם לגבי תקציבי הפיתוח, אני רוצה להפוך את המשרד הזה גם למשרד ביצועי.

סילבן שלום: מה זאת אומרת?

סילבן שלום: אנחנו היינו במשרד נגב וגליל במשך שש שנים וכולם אמרו איזה אוצר יש לך במרתפים ומאיפה הכסף שאתה מביא.

סילבן שלום: לא.

סילבן שלום: אפילו אדוני פנה אלי מפעם לפעם כדי לעזור ולסייע לישובים כאלה ואחרים.

משה גפני: נכון וגם עזרת.

סילבן שלום: וגם עזרתי.

סילבן שלום: זה לא שיש לי קופה פרטית.

סילבן שלום: אנחנו ידענו לעשות איגומי משאבים, ידענו להביא גם גופים ממשלתיים, גם גופים חוץ ממשלתיים וביחד לעשות פרויקטים אדירים מכיתות חכמות שיש רק בנגב ובגליל.

סילבן שלום: אין את זה בתל אביב.

סילבן שלום: אין יותר גיר ולוח שחור ומורה שאומרת תיזהרו יש לי עיניים בגב אלא הכול מסכים צבעוניים, ילדים עם לפטופים, פרויקטים של סיסמא לכל תלמיד.

משה גפני: גם עם תקציב חוץ ממשלתי?

סילבן שלום: חלקו ממשלתי אבל מכל שקל שהיה עשינו חמישה שקלים או שבעה שקלים.

סילבן שלום: עשינו מנופים של פי חמישה או פי שבעה.

סילבן שלום: גם כאן, קודם כל הגדלתי את תקציב הפיתוח מ-210 מיליון שקלים ל-360 מיליון שקלים.

סילבן שלום: אבל אני רוצה את הכסף הזה לנסות לעשות אתו מכפלות.

סילבן שלום: זאת אומרת, עכשיו אני בא לכל שרי הממשלה ואני אומר להם: תראו, גם אם תתאמצו ותעבדו לא 24 שעות אלא 25 שעות ביממה, לא תצליחו להתקרב ל-99 אחוזי הוצאה.

סילבן שלום: לא יעזור לכם כלום.

סילבן שלום: לא תצליחו וזה גם בגלל שאתם עדיין על אחד חלקי 12, גם בגלל שתקציב המדינה לא אושר ועכשיו בחודשים האלה תוציאו מה שיש, תוציאו כי בסופו של דבר לא תצליחו לעשות שום דבר.

סילבן שלום: מי שחושב לשמור, אני מסביר לו שתמיד יישאר לו ואף פעם הוא לא יוציא מאה אחוזים.

סילבן שלום: לכן אפשר לעשות את הדברים האלה בצורה נכונה, בצורה טובה, בשיתוף פעולה ראוי ובשיתוף פעולה כזה שמאפשר לנו לעשות הרבה מאוד דברים באפס כסף.

סילבן שלום: אתה עושה למשל מגרש ספורט רב תכליתי, זה מגרש של קט-רגל, כדוריד, כדורסל על הרוחב, תאורה, איזה ארבע שורות של טריבונה קטנה, משעה 3:00 אחר הצהרים בכל ישוב – ואין בנגב ובגליל ישוב שאין אותו – עד 10:30 בלילה, ההוא רוצה לכבות את האור ולא נותנים לו.

סילבן שלום: בשעה 3:00 באים הילדים, ב-5:00 בא הנוער ובשעה 7:00 באים המבוגרים ומשחקים וזה המקום היחיד.

סילבן שלום: כל אחד אומר לי בישוב שיש אור אחרי 7:00 בערב.

סילבן שלום: זה המקום היחיד בו דולק האור.

סילבן שלום: אני אומר שאת זה אתה עושה עם משרד התרבות והספורט, אתה יכול לעשות עם טוטו וכולי.

סילבן שלום: להביא גופים נוספים ולעשות באפס כסף.

סילבן שלום: אתה עושה מרכזי מצוינות באפס כסף.

סילבן שלום: לא משנה, הרבה מאוד פרויקטים שאולי ניכנס אליהם בהמשך.

סילבן שלום: יש כמובן את תכניות ההבראה.

סילבן שלום: דרך אגב, היום אין לנו שום רשות חדשה שנמצאת במועצה ממונה, בוועדה קרואה.

סילבן שלום: אנחנו הולכים לבחירות בשבוע הבא בטייבה, בתקווה שניתן יהיה לעשות אותן.

סילבן שלום: לא כאן המקום לפרט אבל יש קצת בעייתיות ואני מקווה שיהיו בחירות.

סילבן שלום: יהיו בחירות.

סילבן שלום: תושבי טייבה ששומעים אותנו עכשיו, יהיו בחירות.

סילבן שלום: אני בעד בחירות, דמוקרטיה, לתת לתושבים.

סילבן שלום: כולם אומרים לי, מה פתאום?

סילבן שלום: שר פנים רוצה מינויים, ראשי ועדות קרואות, אבל אמרתי, מה פתאום?

סילבן שלום: צריך לדאוג לתושב וזה מה שחשוב.

סילבן שלום: מענק השר.

סילבן שלום: כמובן אותו הדבר.

סילבן שלום: מענק הבירה גדל בצורה משמעותית ולפני האירועים האחרונים הגדלנו אותו בצורה משמעותית.

סילבן שלום: כאן יש בעיה.

סילבן שלום: תקציב הנגשת מוסדות ציבור, זאת בעיה קשה.

סילבן שלום: כולנו נמצאים במצב שעוברים על החוק.

סילבן שלום: האוצר לא נותן לזה את הכסף המתאים.

סילבן שלום: אמנם אנחנו ממונים רק על מבנים מסוימים של העיריות, של השלטון המקומי.

סילבן שלום: אני לא ממונה על הנגשת בתי ספר, על הנגשת ביטוח לאומי או על הנגשת טיפת חלב.

סילבן שלום: כל אחד והמשרד שלו.

סילבן שלום: אבל מדובר על חוסר של כשני מיליארד שקלים.

סילבן שלום: כמה?

<מרדכי כהן: המחמירים, חמישה.

<מרדכי כהן: המתונים, 1.5.

מיקי לוי: רק בתחום שלך.

סילבן שלום: תבינו עד כמה אין כאן טיפול אמיתי וזה אולי דבר שעכשיו במסגרת אישור התקציב, אם תוכל לעשות את זה, טוב.

משה גפני: יש לנו את זה בהסכם הקואליציוני, בו אנחנו דורשים את זה.

משה גפני: בסדר.

משה גפני: אתה צודק, זה הרבה כסף.

מיקי רוזנטל: עשרה מיליון שקלים, זאת בדיחה.

סילבן שלום: נכון.

סילבן שלום: זאת לא בדיחה אלא זאת בדיחה גרועה.

מיקי רוזנטל: אני יודע.

מיקי לוי: איפה משרד החינוך לגבי בתי הספר?

מיקי רוזנטל: גם העיריות שרובן שוכנות במבנים ישנים.

סילבן שלום: לא, אין שם מענה.

סילבן שלום: ודאי שאין מענה.

סילבן שלום: אני תכף אראה מה עשינו בעניין הזה בחופי הרחצה ואז תבינו כמה אפשר לעשות.

סילבן שלום: סיוע לרשויות במגזר הדרוזי.

סילבן שלום: יש סיוע מאוד מאוד משמעותי עליו דיברתי של מאתיים מיליון שקלים ועוד שורה של דברים נוספים ברשויות במגזר הערבי.

סילבן שלום: יש החלטה לסייע לעיר חריש.

סילבן שלום: צדק חלוקתי.

סילבן שלום: אני מאמין שיש צורך לעשות את שינוי ההכנסות.

סילבן שלום: הדברים האלה באים לידי ביטוי במספר דברים אבסורדיים.

סילבן שלום: יש ישובים, לא בגלל שהם מועצות אזוריות, גם ישובים אחרים, אבל עיר עולים מ-1953 ואין להם שום קשר לעלייה, לא בא אליהם עולה חדש אחד אבל הם עיר עולים.

סילבן שלום: מה ההגדרה של עיר עולים?

סילבן שלום: את זה כדאי שתדעו.

סילבן שלום: כל מי שמוכרזת כעיר עולים, מקבלת מאה אחוזים מהארנונה הממשלתית.

סילבן שלום: זאת אומרת, אם יש שם בסיס צבאי או יש שם בניין של הקריה בתל אביב, זה לא משנה, משרד ממשלתי, מאה אחוזים.

סילבן שלום: כל הערים האחרות, שלושים אחוזים.

<קריאה: בית חולים.

סילבן שלום: בית חולים.

סילבן שלום: כל דבר.

סילבן שלום: זאת אומרת, הוא מקבל פי שלושה.

סילבן שלום: יש כאן כמה עיוותים.

משה גפני: לאחרונה כתבה לי מרים פיירברג.

משה גפני: היא רוצה דיון על העניין הזה.

משה גפני: היא אומרת למה אחרים עיר עולים והיא לא עיר עולים ואצלה באמת יש עלייה.

משה גפני: היא רותחת מזעם.

סילבן שלום: בעניין הזה היא גם הלכה לבג"ץ.

סילבן שלום: תראו, בסופו של דבר גם כשאנחנו רוצים לשנות את זה, ואנחנו רוצים לשנות את זה, צריך להבין שיהיו רשויות שייפגעו בצורה דרמטית וביום אחד הן יכולות להתחסל כי כל השנים הן מקבלות כעיר עולים.

מיקי רוזנטל: כמה רשויות מוכרזות כעיר עולים?

<מרדכי כהן: 62.

יוסי יונה: לדוגמה, רמת השרון.

יוסי יונה: עיר עולים ידועה שמקבלת מאה אחוזים.

מיקי רוזנטל: אפשר לשנות את הקריטריונים ולראות באמת אם זאת עיר עולים או לא, כמו שעושים עם הטבות המס.

סילבן שלום: נכון.

מיקי רוזנטל: היא לא לנצח עיר עולים.

סילבן שלום: אני לא מאמין שהמפלגה שלך תסכים כי הרוב אלה מועצות אזוריות שייפלו.

מיקי רוזנטל: מה אכפת לי המפלגה שלי?

מיקי רוזנטל: מה זה משנה עכשיו המפלגה שלי?

מיקי רוזנטל: אני מדבר על הציבור.

סילבן שלום: אמרתי לך את זה בלחישה.

מיקי רוזנטל: אני אמרתי את זה בצעקה.

משה גפני: אדוני השר, אדוני המשנה לראש הממשלה, אני רוצה לדעת לא בהקשר לזה.

משה גפני: אתה מתכוון לטפל בעניין הזה?

סילבן שלום: בוודאי.

משה גפני: אבל לטפל לטפל.

משה גפני: זאת אומרת, לקחת את ה-62 רשויות ולבדוק.

סילבן שלום: עשינו את זה עם האוצר.

סילבן שלום: באנו ביום התקציב בלילה לאשר את הדבר הזה וברגע האחרון, בוא נאמר שהוחלט על הקמת ועדה.

סילבן שלום: הוחלט לעשות בדיקה.

סילבן שלום: היו לחצים.

מיקי רוזנטל: המפלגה שלי לא הייתה שם.

משה גפני: אני הולך לקיים על זה דיון.

משה גפני: מה שהממשלה לא עושה, אנחנו עושים.

סילבן שלום: מצוין.

מיקי רוזנטל: ואנחנו עושים יותר ויותר.

מיקי רוזנטל: זה אומר שהממשלה עושה פחות ופחות.

סילבן שלום: זה חשוב מאוד.

סילבן שלום: יש כאן מישהו מהאוצר?

<אריאל יוצר: כן, בוודאי.

משה גפני: יוצר, איש צנוע.

משה גפני: האוצר תמיד מתחבא.

סילבן שלום: יוצר, מה סוכם בסוף הישיבה כאשר הוחלט לא להעלות את זה להצבעה?

<אריאל יוצר: ב-4:00 בבוקר לא סוכם כלום.

סילבן שלום: לצערי הרב.

משה גפני: לממשלה אין אומץ.

סילבן שלום: לא.

סילבן שלום: אנחנו הבאנו הצעה של 21 ישובים לשינוי הקריטריונים.

<מרדכי כהן: הצעה לשינוי הקריטריונים.

<מרדכי כהן: מה שהשר אומר, באותו ערב היה לביטול.

מיקי רוזנטל: לא, ביטול זה לא הגיוני.

מיקי רוזנטל: מתחילים בשינוי קריטריונים.

<מרדכי כהן: צריך להציג תמונה מלאה.

<מרדכי כהן: לא הובאה הצעה לביטול.

<קריאה: לביטול ערי עולים ולייעוד התקציב לחלוקה לרשויות חלשות ולא על פי הקריטריונים של ערי עולים.

<מרדכי כהן: בדיוק.

<קריאה: זה מה שהשר אמר בהתחלה.

משה גפני: אדוני השר, אני אוכל לקבל את הטיוטה של הקריטריונים או שזה עדיין אצלכם בדיון פנימי?

משה גפני: אני הולך לקיים על זה דיון.

משה גפני: אני לא יודע מתי, אבל אני הולך לקיים על זה דיון.

סילבן שלום: אני אשמח שתקיים על כך דיון.

סילבן שלום: האוצר לא אהב את הקריטריונים שעשינו, ובוא נגיד גם את האמת.

סילבן שלום: בסופו של דבר אנחנו צריכים להסתכל על כך שהפגיעה לא תהיה אנושה.

סילבן שלום: אם מועצה אזורית מרחבים או מועצה אזורית ברנר או כפר יונה, רמת נגב או אחרות הולכת להיפגע בצורה שאתה פתאום מוריד 15 מיליון שקלים למרחבים, באותו יום הוא צריך לסגור.

מיקי רוזנטל: לא עושים את זה בגרזן.

סילבן שלום: לכן הבאנו הצעה.

משה גפני: אני לא בעד לפגוע במרחבים שנמצא בעוטף עזה.

סילבן שלום: נכון.

סילבן שלום: לכן הבאנו הצעה, בעיקר אתה שמכיר את מרחבים מקרוב מאוד.

משה גפני: נכון.

סילבן שלום: גרת באופקים הרבה שנים.

משה גפני: נכון.

סילבן שלום: אנשים כאן לא יודעים ולכן אני אתן סקירה היסטורית קצרה של חבר הכנסת גפני שהיה שכני באופקים במשך הרבה שנים.

משה גפני: נכון.

סילבן שלום: אנחנו אמרנו שאנחנו נעשה קריטריונים שתהיה פגיעה כמובן, כי אתה חייב לעשות, אבל הקריטריונים יהיו כאלה שהפגיעה תהיה מידתית.

סילבן שלום: שלא תהיה פגיעה אנושה, כי אם אחד כמו כפר יונה – אני לא רוצה לקחת מועצות אזוריות - שיורד פתאום בשבעה מיליון שקלים, ישוב כמו כפר יונה באותו יום סוגר את הבסטה.

סילבן שלום: באותו יום הוא נסגר.

סילבן שלום: שבעה מיליון שקלים לישוב כמו כפר יונה, זה כמו בתקציב המדינה שבעה מיליארד שקלים.

סילבן שלום: זה משהו מטורף.

סילבן שלום: לכן אנחנו רוצים לעשות את זה.

סילבן שלום: יש ועדות חקירה ואתמול היה אצלי שלמה מעוז שעומד בראש שתי ועדות, הגיש לי את ההמלצות.

סילבן שלום: יש את הוועדה של קריית יערים.

איתן ברושי: יש לך גם חוות דעת של ארז קרייזלר.

<מרדכי כהן: זאת ועדה אחרת.

איתן ברושי: אני יודע.

סילבן שלום: ישבנו גם על קריית יערים ומטה יהודה יחד עם פנחס ולרשטיין שעומד בראש הוועדה הזאת.

סילבן שלום: יש הרבה אנשים שעומדים בראשות ועדות.

סילבן שלום: אתמול קיימנו דיון על תל אביב, על בת ים.

סילבן שלום: היה אצלנו ראש עיריית בת ים יחד עם הסגנים שלו והאנשים שלו.

סילבן שלום: הייתה הממונה על המחוז, גילה יחד עם מרדכי ועם אורנה המנכ"לית כדי לדון מה עושים עם בת ים עם שמונים מיליון שקלים גירעון מובנה, האם אנחנו מאחדים אותה עם תל אביב, עם ראשון, עם חולון, האם אנחנו עושים חלוקת הכנסות שונה, האם לוקחים מערים אחרות ונותנים להם.

סילבן שלום: כמובן כל החלטה היא החלטה לא פשוטה וכל החלטה תהיה בבג"ץ.

סילבן שלום: כמו שאומר לי ראש עיר מסוים שאם אתה רוצה לקחת ממני את הכסף, אני רוצה לתת אותו לבקעא אל גרביה, אתה תגיד לי לתת אותו לבת ים?

סילבן שלום: אני רוצה לתת אותו לעיר אחרת.

סילבן שלום: אנחנו נצטרך לקבל החלטות שיעשו את העניין ואני מתכוון ללכת על זה חזק.

משה גפני: נרצה לדעת האם יהיה אפשר דרך הלשכה המרכזית לסטטיסטיקה, במועצות האזוריות להביא את המצב הסוציו אקונומי של כל מושב.

סילבן שלום: של כל מושב?

סילבן שלום: אני לא יודע אם יש.

משה גפני: נהיה חייבים לעשות את זה.

סילבן שלום: יש של ישוב, של מועצה אזורית.

משה גפני: אבל במועצה האזורית יש ישובים.

מיקי רוזנטל: כן, יש בה מגוון ישובים.

סילבן שלום: לא יודע.

סילבן שלום: אני לא אחראי על העניין הסוציו אקונומי.

משה גפני: מי אחראי על זה?

<מרדכי כהן: אנחנו לא בפילוח הזה של כל מושב.

<מרדכי כהן: אנחנו בכל רשות.

משה גפני: נהיה חייבים לשים את זה בחוק.

<מרדכי כהן: מי שמבצע את העבודה בפועל, זאת הלשכה המרכזית לסטטיסטיקה אבל אנחנו לא עושים את זה פר רשות.

משה גפני: אנחנו נדרוש את זה כי אחרת איך יהיה אפשר לעשות?

סילבן שלום: זה רעיון טוב.

איתן ברושי: ההמשך יהיה שיעשו לכל רחוב בתל אביב.

איתן ברושי: אם זאת תהיה החלוקה, צריך להגיד לגפני, ואמרתי לו את זה השבוע.

משה גפני: כן, אבל המשמעות של העניין היא שמועצה אזורית, המצב הסוציו אקונומי שלה יהיה 8-9, והיא תהיה מחוץ להטבות המס, כאשר שליש מהישובים שם הם במצב סוציו אקונומי.

איתן ברושי: אבל יש גם מצב הפוך.

משה גפני: נכון.

איתן ברושי: אם שר הפנים כאן, אני מציע לא לעכב את ההחלטה על ההטבות בשינוי כזה דרמטי של סוציו אקונומי.

איתן ברושי: דרך אגב, כל הסוציו אקונומי, הוא לא דבר אמין.

איתן ברושי: כדאי להיפרד מדבר אנכרוניסטי כזה.

סילבן שלום: בואו נמשיך.

סילבן שלום: אני אשמח שתעשו על זה עוד דיונים.

סילבן שלום: אנחנו רוצים לקדם את הדברים האלה.

סילבן שלום: לגבי חופי רחצה וכאן אני רוצה לחזור שורה אחת לעניין של הנגישות.

סילבן שלום: החלטתי לרכוש שני כיסאות מיוחדים לנכים ולקשישים לכל חוף במדינת ישראל.

סילבן שלום: זאת אומרת, היום נכה לא יכול להיכנס למים וגם קשיש שעומד על רגליו אבל פוחד ליפול במים ולהיפצע.

סילבן שלום: מדובר בכיסא מיוחד שיש לו גלגלים מיוחדים שיכולים לנוע בחול ים, גלגלים גדולים, ומובילים אותו עד המים ובמים הוא יושב כמה זמן שהוא רוצה.

סילבן שלום: פניתי לכל ראש רשות, לכל מי שיש לו חוף, ושאלתי אותו אם הוא רוצה, ואם הוא רוצה – עלינו.

סילבן שלום: למה?

סילבן שלום: כי זה שירות לאזרח.

סילבן שלום: בסופו של דבר מבחינתי הכול מתחיל ונגמר באזרח.

סילבן שלום: שירות לאזרח.

סילבן שלום: כמובן בפעם הבאה אני רוצה לבטל את דמי הכניסה לחופים.

סילבן שלום: זאת אומרת, אין דבר כזה שיהיו חופים מיוחסים שם גובים דמי כניסה.

סילבן שלום: אנחנו נפעל כדי למגר את התופעה הזאת.

מיקי רוזנטל: הלוואי שתצליחו.

סילבן שלום: אתה צודק.

סילבן שלום: זה לא מאבק קל.

מיקי רוזנטל: עשרים שנים אני כבר עוסק בזה.

איתן ברושי: אבל אז גם תגיד מי אחראי על תחזוקת החוף.

איתן ברושי: הרי לא תכניס בחינם למקום מזוהם.

איתן ברושי: השיטה של המדינה היא לתת אגוזים למי שאין שיניים, היא לא דבר חדש.

סילבן שלום: מה עושה עיריית נתניה?

איתן ברושי: תוריד להם את הארנונה.

סילבן שלום: רגע.

סילבן שלום: למה היא צריכה להחזיק ובעיריית תל אביב צריכים לגבות או בקיסריה צריכים לגבות?

סילבן שלום: למה?

<קריאה: זה כולל גם את חופי הכינרת.

איתן ברושי: אני ראיתי שגם לבתי שימוש ציבוריים גובים דמי כניסה.

משה גפני: אבל בסופו של דבר לא גובים את זה מהאזרח.

משה גפני: צריך למצוא פתרון בין הרשויות.

איתן ברושי: גפני, אתה מומחה לפתרונות.

סילבן שלום: עוד דבר שאני מתכוון להביא בחופים, אבל זה לא בסמכותי אלא זה יחד עם שר הכלכלה ואנחנו מנסים לשכנע את משרד הכלכלה שכרגע לצערנו לא משתכנע.

סילבן שלום: אני רוצה לקבוע מחירים אחידים של כל המוצרים שניתנים בחוף הים.

סילבן שלום: כיסא נוח יעלה חמישה שקלים, מים יעלו חמישה שקלים, ארטיק יעלה חמישה שקלים, סנדביץ' יעלה חמישה שקלים וקפה יעלה חמישה שקלים.

סילבן שלום: יהיו שישה מוצרים שיעלו חמישה שקלים.

סילבן שלום: אבל מה קורה?

סילבן שלום: הרשויות הרי נותנות את המכרז למי שמציע הכי הרבה כסף ואם הוא מציע הכי הרבה כסף, הוא צריך לגבות אחרי כן בחזרה.

סילבן שלום: מסתכלים רק על צד ההכנסה ולא לאחר מכן כמה זה עולה.

סילבן שלום: אני אומר, לא.

סילבן שלום: אתה בא למשרד הכלכלה ואומרים שזה פוגע בתחרותיות.

סילבן שלום: אני שואל איזו תחרותיות?

סילבן שלום: יש שם קפיטריה אחת ויש שם אחד שאחראי על הכיסא.

סילבן שלום: אתה מתערב במשק.

סילבן שלום: איזה מתערב?

סילבן שלום: אני רוצה שישה מוצרים בפיקוח כך שמי שיגיע לים, יוכל להגיע לים.

משה גפני: למה משרד הכלכלה לא מסכים?

סילבן שלום: למה?

סילבן שלום: כי הם טוענים שזאת פגיעה בתחרותיות הקדושה.

סילבן שלום: אני שואל, איזו תחרותיות יש שם?

סילבן שלום: זה אותו מזנון שמתחרה עם עצמו.

סילבן שלום: עם מי הוא מתחרה שם?

מיקי רוזנטל: תציע להם לעשות מונופול, אז הם יגידו לא.

סילבן שלום: מינהל החירום זה משהו שהוא חשוב בפני עצמו אבל אין כאן הסדרה.

סילבן שלום: אנחנו אחראים, אם מחר חס וחלילה יש רעידת אדמה.

סילבן שלום: גם היום, כאשר יש הרוגים, אבל נגיד שיש רעידת אדמה, אנחנו צריכים להיות אלה שדואגים לכל הפעולה אבל הפעולה למשל שתהיה פעולת זיהוי במקום מסוים, להוביל אותם מהמקום עד לבית העלמין, אין מי שיעשה את זה.

סילבן שלום: להוביל אותם עד אלינו למרכז ממקום רעידת האדמה, אין בחוק מי שיעשה את זה.

סילבן שלום: אם אתה רוצה באמת, וזה חשוב כי עניין של קדושת החיים הוא חשוב אבל גם נושא המוות הוא חשוב, בסופו של יום לפתור את הבעיה ולהטיל אחריות על כל אחד בתחום שלו.

סילבן שלום: אם זה פיקוד העורף שנכנס לזה בהתחלה.

סילבן שלום: מי יכול לענות כאן לשרת המשפטים?

<קריאה: צביקה.

סילבן שלום: בכל מקרה, אני לא רוצה להיכנס לזה הרבה, אבל יש לנו דברים שצריכים לעשות.

סילבן שלום: הפיקוח הארצי על הבחירות.

סילבן שלום: אנחנו כמובן אלה שעושים את הבחירות במדינת ישראל, אם אלה הבחירות הכלליות לכנסת ואם אלה הבחירות לשלטון המקומי.

מיקי לוי: זאת ההזדמנות שלך לאפשר לסטודנטים לבחור במקום הלימוד שלהם.

סילבן שלום: אני בעד.

מיקי רוזנטל: יותר מזה.

מיקי לוי: כדי שלא ירוצו ממקום למקום.

סילבן שלום: לא.

סילבן שלום: הם לא רצים.

סילבן שלום: בקלפי כבר לא שואלים.

סילבן שלום: אני מסתובב שם.

סילבן שלום: יש קלפי מיוחדת לבעלי מוגבלויות שאתה לא צריך לנסוע לעיר המגורים שרשומה לך.

סילבן שלום: הסטודנטים באים לשם וכבר לא שואלים אותם.

סילבן שלום: הם באים ומצביעים.

מנואל טרכטנברג: אבל בקמפוסים?

משה גפני: זה לא פשוט.

מיקי לוי: ניסינו לשנות את זה ולא הצלחנו.

רחל עזריה: רק מי שמעז לעשות דבר כזה.

רחל עזריה: רוב הסטודנטים לא ילכו למקום של בעלי מוגבלויות.

סילבן שלום: הסטודנטים שבאים, אלה מהקלפי מאפשרים להם להצביע כאילו הם בעלי מוגבלות.

מיקי לוי: היה חוק של בועז טופורובסקי שנפל וזאת הזדמנות כי אתה נמצא באמת במקום הכי רגיש.

סילבן שלום: אדוני המפקח, העניין של הסטודנטים, אני מבקש שיטופל.

סילבן שלום: כמו שאמרתי, ביום שלישי הקרוב יש לנו בחירות בטייבה ויש לנו בחירות בבקעה אל גרביה, בג'ת, מועצה אזורית מגילות וים המלח.

סילבן שלום: הכול בשלושת השבועות הקרובים.

סילבן שלום: זה התקציב.

סילבן שלום: נמשיך הלאה.

סילבן שלום: האגף לעדות דתיות.

סילבן שלום: כל הנושא של העדות הלא יהודיות נמצא במשרד הפנים.

סילבן שלום: כל הנושא של האימאמים, הנושא של הכנסיות, הנושא של המסגדים, כל הנושא של החילווה, בית התפילה של הדרוזים.

סילבן שלום: כל העניין הזה נמצא אצלנו.

סילבן שלום: עכשיו הנושא הזה נמצא תחת מעקב ופיקוח כדי שהאימאמים לא יהיו אלה שמתסיסים את האווירה במסגדים.

סילבן שלום: כמובן כל אחד שיעשה את זה, אפס סובלנות.

סילבן שלום: הוא לא יכול להיות עובד מדינה, לקבל שכר ולעשות זאת.

משה גפני: מר כהן, הישיבה ממשיכה.

משה גפני: אני לא עושה הפסקה.

משה גפני: אני מחכה לשר.

משה גפני: אצלנו זה קריטי הדבר הזה.

משה גפני: מי אחראי על הלשכה המרכזית לסטטיסטיקה?

משה גפני: אני חוזר עכשיו למועצות האזוריות.

משה גפני: אצלי זה קריטי כי זה יכול ליצור בעיה אמיתית.

<מרדכי כהן: אדוני היושב ראש, אם השאלה היא האם הנתונים קיימים, אכן קיימים וזה בלשכה המרכזית לסטטיסטיקה.

<מרדכי כהן: האם אנחנו מוציאים לכל ישוב סוציו?

<מרדכי כהן: לא.

<מרדכי כהן: אנחנו משקללים.

משה גפני: לא שאלתי את זה.

משה גפני: אני חוזר על שאלתי באופן מדויק.

משה גפני: אם אנחנו נבקש, בהקשר אחר שלא קשור אליכם.

<מרדכי כהן: את הנתון עצמו?

משה גפני: כן.

<מרדכי כהן: אפשר לקבל.

משה גפני: זה הכול.

משה גפני: לא צריך יותר מזה.

<מרדכי כהן: אפשר לפנות ללשכה המרכזית לסטטיסטיקה.

משה גפני: מי אחראי על הלשכה המרכזית לסטטיסטיקה?

<מרדכי כהן: משרד ראש הממשלה.

מנואל טרכטנברג: יש מספר גדול מאוד של סטודנטים שלומדים לא בקרבת המקום שם הם רשומים.

מנואל טרכטנברג: יקר להם לחזור הביתה ולהצביע ולא כדאי להם ולכן הם לא מצביעים.

מנואל טרכטנברג: זה ציבור גדול.

מנואל טרכטנברג: יש 300 אלף סטודנטים במדינת ישראל.

<מרדכי כהן: אין כאן בעיה.

<מרדכי כהן: זה רק עניין של כסף.

<מרדכי כהן: השר יחליט שהוא בעד, נפנה את זה לאוצר ונלך לחקיקה.

משה גפני: אין לנו הרבה זמן.

משה גפני: אני מבקש מהשר לתמצת יותר.

סילבן שלום: אני מצטער על ההפרעה.

סילבן שלום: אישרת לי את היציאה.

משה גפני: כן.

סילבן שלום: תודה רבה.

סילבן שלום: זה היה חשוב.

סילבן שלום: אני עובר הלאה.

סילבן שלום: היושב ראש רוצה שאני אתקדם.

סילבן שלום: תקציב הפעולות, את זה אתם תראו אחר כך.

סילבן שלום: תעברו הלאה.

סילבן שלום: המחוזות.

סילבן שלום: יש לנו את המחוזות בכל המקומות.

סילבן שלום: יש לנו את המחוז של איו"ש.

סילבן שלום: נמצאים כאן מנהלי המחוזות וכל אחד שרוצה לשאול, יכול לשואל.

סילבן שלום: אני מגיע לרשות האוכלוסין וההגירה.

סילבן שלום: אנחנו עוסקים בשלושה דברים מרכזיים כאשר האחד הוא נושא של העובדים הזרים בכלל, כמו הנושא של הסינים עכשיו, שאני באופן אישי מתנגד לעובדים זרים אבל זאת החלטת ממשלה, הנושא השני הוא הנושא של הסיעוד והנושא השלישי הוא נושא המסתננים.

סילבן שלום: יש כמובן גם את כל מערך הגבולות.

סילבן שלום: אנחנו אחראים והחלפנו את המשטרה בשדה התעופה בן גוריון ובמקומות האחרים.

סילבן שלום: אנחנו אחראים על הדברים האלה.

סילבן שלום: אני רוצה להתעסק בראש ובראשונה בשיפור השירות.

סילבן שלום: יש היום מצב בלתי אפשרי.

סילבן שלום: כולנו זוכרים את המקרה הטרגי של מנהל לשכת האוכלוסין בתל אביב שהתאבד בגלל שמישהי אמרה שהיא לא קיבלה טיפול כי היא שחורה.

סילבן שלום: מי שנמצא בתל אביב בבניין המרכזי רואה שזה פשוט בלתי נסבל.

סילבן שלום: מי שנמצא כאן בירושלים, יש בחוץ 250 מטרים תור של אנשים וזה בלתי נסבל.

סילבן שלום: אנחנו החלטנו לעשות מהלך וקיבלנו את תמיכת האוצר למהלך הזה בו נפתח עוד שלושים לשכות חדשות.

סילבן שלום: דרך אגב, בתל אביב היו פעם שתי לשכות, הייתה ליד משרד כרטיסים קסטל ברחוב פנקס, זה נקרא רחוב הבשן אבל סגרו אותה ונשארה אחת.

סילבן שלום: אבל עשו עוד דבר.

סילבן שלום: כדי לשפר את השירות כביכול אפשרו לכל אחד להגיע לכל לשכה שהוא רוצה.

סילבן שלום: מה שקורה זה שבתל אביב יש עומס בלתי אפשרי ובירושלים יש עומס בלתי אפשרי, וכך גם בחיפה ובבאר-שבע.

סילבן שלום: למה?

סילבן שלום: כי כל אלה שלפני כן הלכו ללשכות באזור הבית שלהם, עובדים במקומות האלה והם באים לשם.

סילבן שלום: אנחנו הולכים לפתוח עכשיו, כדי להקל על באר-שבע, ברהט, באופקים, בנתיבות, בשדרות, בקריית גת.

רחל עזריה: גם בירושלים יהיו עוד לשכות?

סילבן שלום: בירושלים פתחנו בבית שמש ואנחנו עושים עכשיו אחת בהר חומה.

<קריאה: יש בקריית יובל.

רחל עזריה: לא.

רחל עזריה: יש בגילה אבל היא רק לתושבי שכונות מסוימות.

סילבן שלום: אנחנו עכשיו הולכים להר חומה, ואם יהיה צורך, אמרתי גם לאמנון, פסגת זאב, שיבדוק שם גם את הצד השני.

סילבן שלום: אנחנו נעשה את זה.

סילבן שלום: קיבלנו לצורך כך תקנים אבל יש כאן מבנה מסוים יחד עם הרשויות שהן צריכות לתת את המבנה, הן צריכות לתת את האפשרות ואנחנו לא אמורים לשאת בעלויות האלה.

סילבן שלום: כמובן חיזקנו את האפשרות לעשות הכול מהבית, דרך האינטרנט.

סילבן שלום: הרבה פעמים אנשים יכולים לקבל היום את הדרכון הביתה ומקבלים אותו ועושים את כל מה שצריך.

סילבן שלום: צריך להבין שהשירות במינהל האוכלוסין הוא מיום הלידה, להוציא תעודת לידה, עד לצערנו להוצאת תעודת פטירה.

סילבן שלום: לאורך כל הדרך.

סילבן שלום: הכול.

סילבן שלום: כולם באים בחודשי הקיץ, למה?

סילבן שלום: כי יש הרבה אנשים שעוברים דירה וצריכים לרשום את הילדים שלהם לבית הספר ואם לא כתוב להם מקום המגורים החדש בתעודת זהות, הם לא יכולים לעשות זאת.

סילבן שלום: הם נוסעים הרבה לחוץ לארץ, צריך דרכונים.

סילבן שלום: החלטתי קודם כל לעשות הפחתה של המחיר בחורף, מחיר דרכונים.

משה גפני: היה על זה דיון.

משה גפני: אני רואה בחומר ששלחת אלינו שיש הפחתה במחיר.

סילבן שלום: יש הפחתה.

משה גפני: גם בנתב"ג.

סילבן שלום: גם בנתב"ג.

סילבן שלום: הורדתי מ-1,200 שקלים ל-700 שקלים.

סילבן שלום: אמרו לי שגם 700 שקלים זה יקר, אבל מה שקורה זה ששם אנחנו מחזיקים שירות ייחודי אקסלוסיבי בעולם של 24/7.

סילבן שלום: הורדתי את המחיר ב-42 אחוזים אבל צריך לכסות את העלויות.

סילבן שלום: שם האנשים האלה עובדים שם 24 שעות ביממה וכדי למנוע מצב שכולם יגידו שאם לא יחדשו את הדרכון בלשכה אלא יבואו לנתב"ג ויחדשו שם.

סילבן שלום: אז אנשים לא יעמדו בזמנים, יהיו בעיות עם הטיסות.

סילבן שלום: לא.

סילבן שלום: שכל אחד יבוא.

סילבן שלום: לחיילים הורדתי בחמישים אחוזים.

סילבן שלום: חייל שרוצה להאריך את הדרכון או להוציא דרכון, חמישים אחוזים הנחה.

מיקי רוזנטל: חיילי מילואים שבאים לנתב"ג ועושים דרכון, משלמים פחות מחיילי חובה.

<אמנון בן עמי: לא.

<אמנון בן עמי: עכשיו יש השוואה.

<אמנון בן עמי: חמישים אחוזים לחיילים וחיילי מילואים.

מיקי רוזנטל: בנתב"ג.

<אמנון בן עמי: בכל שירותי מינהל האוכלוסין.

מיקי רוזנטל: היה שם עיוות לא מובן.

משה גפני: איתן, אתה רושם את ההישגים של ועדת הכספים.

משה גפני: אנחנו ביקשנו בדיון ההוא שבנתב"ג מחיר הדרכון יהיה 700 שקלים וזה מה שהשר עשה.

משה גפני: הגיעו אלינו התקנות עליהן הוא חתום.

משה גפני: זה עוד דבר שהוועדה ביקשה וקיבלה.

איתן ברושי: אתה רואה שליושב ראש ועדת הכספים יש השפעה.

משה גפני: זה לא היושב ראש.

משה גפני: אלה החברים.

איתן ברושי: עכשיו אנחנו מבינים למה אתה כל פעם חוזר לתפקיד.

סילבן שלום: אנחנו עוסקים גם בהבאת כל אותם יהודים ממקומות נידחים ודווקא עכשיו לדעתי צריך להביא כי הרבה פעמים הדבר שהכי כואב לצד השני זה כאשר מביאים לכאן עוד יהודים.

סילבן שלום: זה באופן חד משמעי.

סילבן שלום: לכן, לגבי בני הפלאשמורה אנחנו הולכים עכשיו לעוד מהלך של בדיקת העניין וכך גם לגבי בני המנשה.

סילבן שלום: לגבי זרים.

סילבן שלום: יש בארץ 77 אלף עובדים זרים חוקיים מתוכם 45 אלף בסיעוד ובחקלאות 21 אלף.

סילבן שלום: יש בבניין, יש מומחים.

סילבן שלום: זה כמובן לפני ההחלטה לגבי הסינים.

<אמנון בן עמי: זה המצב נכון להיום.

סילבן שלום: נכון להיום.

סילבן שלום: עד היום זה היה רק בהסכמים בילטרליים בין המדינות כדי למנוע את אותן חברות תיווך, חברות כוח אדם, שהיו עושקות.

סילבן שלום: לצערי הרב הממשלה החליטה להביא עובדים סינים בדרך שונה, כדי לתת מענה למצוקת הדיור.

סילבן שלום: אני באופן עקרוני תמיד נגד עובדים זרים.

סילבן שלום: עת הייתי שר אוצר הכנסתי סעיף שעד היום קיים לפיו כל מכרז שהמדינה מפרסמת, התנאי לזכייה במכרז הוא העסקת עובדים ישראלים בלבד.

סילבן שלום: עד היום.

סילבן שלום: אומר לי יושב ראש ארגון הקבלנים לפני כחודש חודשיים: זה אתה, אנחנו תמיד מחפשים מי עשה לנו את זה.

סילבן שלום: אני אומר שזה הדבר שמחייב בסופו של דבר גם בחינה שלכם, כי לא יעזור, עובדים זרים לוקחים את מקומות העבודה של הישראלים.

סילבן שלום: תמיד אומרים לי שלא רוצים לעבוד אבל אני אומר מה המקום הכי מבוקש בעיריית תל אביב?

סילבן שלום: מלחמת עולם עליו – אשפה.

סילבן שלום: תברואה.

סילבן שלום: למה?

סילבן שלום: כי הם מקבלים שכר גבוה.

סילבן שלום: נלחמים שהילדים שלהם ייכנסו.

משה גפני: אני קיבלתי פניות.

משה גפני: מבקשים פרוטקציה.

סילבן שלום: ממש.

סילבן שלום: פרוטקציה להתקבל לתברואה.

סילבן שלום: בעבר היו אפילו מלחמות ויריות.

סילבן שלום: מספר העובדים הפלשתינים.

סילבן שלום: דרך אגב, המספר עלה אתמול שוב.

איתן ברושי: זה ממוצע כי יש ימים של סגר.

סילבן שלום: רגע.

סילבן שלום: עוד פעם זה עלה אתמול.

סילבן שלום: זה שכפוף אליו אמר לי 120.

סילבן שלום: אמרתי שאצלי אמנון בן עמי אומר את המספרים.

סילבן שלום: יש עוד עשרות אלפים שעובדים בהתנחלויות ולצערנו יש עשרות אלפים שהם שב"חים, כך שאנחנו מגיעים למאה ומשהו אלף.

סילבן שלום: זה ימי הגולדן אייג' של שנות ה-80, אז היו 140 אלף פלשתינים שעבדו בישראל.

סילבן שלום: אנחנו הגענו לזה.

סילבן שלום: לפי טענת מערכת הביטחון, המספר הוא אפילו מאתיים אלף.

איתן ברושי: כי אתה סופר גם את אזורי התעשייה.

איתן ברושי: שם הרי אף אחד לא רושם.

סילבן שלום: הכול.

סילבן שלום: אני סופר הכול.

באסל גטאס: יש עובדים מעזה?

איתן ברושי: אלה שעברו אתמול את הגדר.

סילבן שלום: מעזה יש.

סילבן שלום: בודדים.

סילבן שלום: אם המספר הוא מאתיים אלף, זה אומר לפחות מיליון אנשים – מספיק משפחה עם שלושה ילדים ולדעתי זה יותר – מיהודה ושומרון שסמוכים על עבודה בישראל ועבודה בהתנחלויות.

סילבן שלום: מיליון אנשים.

סילבן שלום: זה מספר מדהים.

סילבן שלום: תופעת ההסתננות היא תופעה מאוד מאוד קשה.

סילבן שלום: רק שלשום הגיעו עוד 29.

סילבן שלום: זה לא במספר הזה.

<אמנון בן עמי: זה כולל.

<אמנון בן עמי: ביקשת עדכון.

סילבן שלום: נכון.

סילבן שלום: הגיעו נוספים.

סילבן שלום: לצערי הרב הפסיקה האחרונה של בג"ץ ששוב ביטלה את החוק הביאה לכך שמצד אחד יש כניסה מחדש ומצד שני פחות יציאה של אנשים.

סילבן שלום: עוד מעט אני אראה לכם את מספר היוצאים.

מיקי לוי: הנכנסים היום פורצים את הגדר?

סילבן שלום: לא.

סילבן שלום: הם קופצים מעל הגדר, נפצעים, מחכים להם שם, לוקחים אותם באמבולנס לסורוקה או לבית החולים יוספטל והכול בסדר.

סילבן שלום: הם באים בקבוצות.

סילבן שלום: פעם היו בודדים, אחד או שניים או שלושה, אבל היום אלה תמיד עשרים ושלושים.

סילבן שלום: הם באים בקבוצות, לוקחים אותם כל הדרך.

סילבן שלום: דרך אגב, הדבר הכי מדהים הוא שיש כאלה שיצאו מכאן ביציאה מרצון, קיבלו מענקי יציאה וחוזרים כל הדרך והגיעו שוב.

משה גפני: הגדר לא עוצרת אותם?

סילבן שלום: עצרה אותם בעבר כי הם ישר היו במצב שהם לא יכלו, גם נכנסו לסהרונים, אבל ברגע שהחליטו לעשות רק 12 חודשים וברגע שביטלו את החוק, זה מיד נותן איתותים להגיע שוב.

סילבן שלום: הנה, תראה, ב-2013 היו 43, ב-2014 היו 21 ועכשיו, בעקבות ביטול החוק בבג"ץ, יש 171.

סילבן שלום: גם היציאה מרצון, משום מה אני לא רואה כאן את העמודה

<אמנון בן עמי: אבל יש ירידה במספרי היוצאים.

משה גפני: ירידה דרסטית.

סילבן שלום: בטח.

סילבן שלום: השנה יוצאים רק אלפיים לעומת 6,000 בשנה קודמת שזה מספר מטורף.

סילבן שלום: אנחנו נמצאים יחד עם שרת המשפטים במאבק מאוד גדול על העניין הזה.

סילבן שלום: אני חושב שהבעיה הזאת היא בעיה מאוד מאוד קשה.

סילבן שלום: זה גם לקיחת מקומות עבודה, יצירת אבטלה, אבל המספר שאנחנו רואים כאן הוא מספר טכני.

סילבן שלום: למה הוא טכני?

סילבן שלום: 44,600, אלה כאלה שנכנסו לכאן ואנחנו יודעים שהם נכנסו.

סילבן שלום: לא יודעים כמה נולדו מאז ולא יודעים כמה הגיעו כתיירים עם אפשרות של אשרה ולא יצאו.

סילבן שלום: הגיעו כתיירים ולא יצאו.

סילבן שלום: כך שמהבחינה הזאת, יש עוד כמה עשרות אלפים שצריך להוסיף למספר הזה.

סילבן שלום: כשאומרים לי, תשמע, אי אפשר להכיל שבעים-שמונים אלף, אני אומר שהיום אלה שבעים-שמונים אלף, אבל אני צריך לחשוב מה יקרה בעוד עשרים-שלושים שנים.

סילבן שלום: אם בעוד שלושים שנים הם יהיו חצי מיליון בני אדם, 400-500 אלף, מדינת ישראל תהיה מדינה אחרת לגמרי.

סילבן שלום: לכן המאבק הוא מאבק אחר.

סילבן שלום: אני מאוד מקווה שנוכל להמשיך את הפעולות שאנחנו עושים יחד עם משרד המשפטים, יחד עם המשטרה, יחד עם כולם.

סילבן שלום: ביטלתי את קריטריון הוותק.

סילבן שלום: פעם אמרו שמי שהוא חדש, לא צריך להיכנס לחולות אלא רק הוותיקים.

סילבן שלום: אמרתי, מה זה הדבר הזה?

סילבן שלום: כל אחד צריך להיכנס.

סילבן שלום: מה מתברר?

סילבן שלום: בחוק, גבר או אישה שיש להם ילדים סמוכים על שולחנם, קרי עד גיל 18, לא יכולים להיכנס למתקן שהייה.

סילבן שלום: אמרתי, מילא אישה, אני מבין, אני לא רוצה שהיא תיכנס לשם עם הילד שלה, אם הוא בן שנתיים, שלוש, אפילו שש-שבע, במקום שילך לבית הספר, אבל גבר?

סילבן שלום: אם עוצרים גבר ישראלי שעשה עבירה, בגלל שיש לו ילד הוא לא הולך למעצר?

סילבן שלום: או בגלל שיש לו ילד הוא לא הולך למאסר?

סילבן שלום: איזה דברים אלה?

סילבן שלום: תהיה לו עדיפות על פני ישראלי?

סילבן שלום: אמרו, תשמע, איך הוא יכול?

סילבן שלום: אמרתי, חבר'ה, לא יעזור.

סילבן שלום: על זה אלה מאבקים.

סילבן שלום: כל דבר כזה הוא מאבק עצום ואנחנו מתכוונים לשנות חלק גדול מהחקיקה.

סילבן שלום: אני מתכוון להביא את זה לכנסת.

סילבן שלום: זה לא אצלכם, נכון?

סילבן שלום: זה יהיה בוועדת הפנים.

<אמנון בן עמי: כן.

<אמנון בן עמי: זה יהיה בוועדת הפנים.

סילבן שלום: לגבי התיעוד הביומטרי החכם.

סילבן שלום: הייתי עכשיו במשרד החוץ, החלפתי דרכון, כי תמיד שאתה משנה את הטייטל שלך, אתה עובר ממשרד למשרד, אתה צריך דרכון חדש.

סילבן שלום: הלכתי למשרד החוץ, נתתי טביעות אצבע ולא הייתה בעיה.

סילבן שלום: אני יודע שיש כאלה שמתנגדים לכך.

סילבן שלום: יש בעייתיות, אני לא אומר שלא, אבל תכף אני אגיע לזה עת אני אגיע לעניין של הרשות הביומטרית.

באסל גטאס: אתה מגיע למספרים אדוני השר?

באסל גטאס: יש לך מספרים?

באסל גטאס: תקציב וכולי.

סילבן שלום: בעבר, לפני שנכנסת.

סילבן שלום: רשויות ערביות ורשויות דרוזיות, השנה מאה אחוזים ממענק האיזון.

סילבן שלום: מאה אחוזים מהנוסחה.

משה גפני: זה מופיע בחוברת.

סילבן שלום: זה קבוע באופן מלא.

סילבן שלום: השנה באופן מלא.

סילבן שלום: שינויים בתקציב, הלאה.

סילבן שלום: פילוח תקציב, הלאה.

סילבן שלום: הרשות לניהול ביומטרי.

סילבן שלום: אני צריך לקבל החלטה עד סוף מרץ לגבי הנושא של נחיצות המאגר, כן או לא, ואם כן, האם אלה טביעות אצבע, תווי פנים או האם אלה שניהם.

משה גפני: רבים לא אוהבים את זה ואני בתוכם.

משה גפני: המאגר הוא בעייתי.

משה גפני: אני סומך על שיקול דעתך.

סילבן שלום: כן.

סילבן שלום: יש על זה כמובן מחלוקות.

סילבן שלום: אם תשאל את משטרת ישראל ואת השב"כ, זה הדבר הכי נחוץ והדבר שיסייע למנוע פגיעה בחיי אדם ויאפשר לעשות סיכולים ויאפשר לעצור מחבלים ועוד הרבה מאוד דברים.

סילבן שלום: אם תשאל אנשים אחרים, יגידו לך שתווי פנים זה מספיק.

סילבן שלום: אבל אתה היית בארצות הברית, נכון?

משה גפני: לא.

סילבן שלום: לא היית.

משה גפני: לא.

משה גפני: מה יש לי לחפש שם לפני שפתרתי את הבעיות כאן?

סילבן שלום: בסדר.

איתן ברושי: גפני הוא אסיר ציון.

סילבן שלום: כל מי שהיה בארצות הברית, שם עשר אצבעות ולא שתיים.

סילבן שלום: מצלמים את תווי הפנים שלו.

רחל עזריה: רק מי שנכנס.

סילבן שלום: כן.

סילבן שלום: מי שנכנס.

סילבן שלום: גם האזרחים.

סילבן שלום: כל מי שעושה רישיון מדינה, ב-37 מדינות מתוך חמישים, התעודה ביומטרית.

מיקי רוזנטל: השאלה היא לא התעודות אלא השאלה היא המאגר.

משה גפני: המאגר.

מיקי רוזנטל: אנחנו בעד תעודות.

סילבן שלום: המאגר.

סילבן שלום: רובנו כאן התגייסנו לצה"ל וכל אחד מאתנו שהתגייס לצה"ל, שם טביעות אצבע וטביעות האצבע האלה נמצאות במאגר הצבאי.

סילבן שלום: נכון שזה חס וחלילה למטרות זיהוי של חללים ודברים אחרים, אבל זה מאגר.

סילבן שלום: לגבי תווי פנים, יש במשרד התחבורה פנים של כל אחד מאתנו כי לכל אחד יש רישיון נהיגה עם תמונה.

סילבן שלום: במשרד התחבורה יש תווי פנים של כולם.

סילבן שלום: למען האמת, בתווי פנים, כל מי שיש לו פייסבוק או שהוא מעלה באופן עצמי או שמעלים אותו כי צילמו אותו יחד עם מישהו.

סילבן שלום: בפייסבוק אתה יכול למצוא פנים של כולם.

סילבן שלום: אין מצב שאין פנים.

משה גפני: מאגר ממלכתי.

סילבן שלום: במשרד התחבורה יש מאגר של פנים.

מיקי רוזנטל: ממשרד הפנים דלפו הכי הרבה מאגרים.

מיקי רוזנטל: בוא נאמר את האמת.

מיקי רוזנטל: הכתובות, היחסים בין האנשים וכולי.

מיקי רוזנטל: דלפו ואנשים עשו בזה שימוש מסחרי ופגעו באנשים.

מיקי רוזנטל: מצה"ל עוד לא דלף אף מאגר.

משה גפני: בואו לא נפתח את הדיון הזה.

סילבן שלום: אני מסיים.

סילבן שלום: עד סוף מרץ אני צריך לקבל את ההחלטה.

סילבן שלום: ישבתי כמובן עם המשטרה, עם השב"כ ועם המוסד מצד אחד ולא כולם חושבים אותו הדבר דבר שהוא ברור מאליו וברור גם למה.

סילבן שלום: יש את הצד השני שהם הפרופסורים שמתנגדים.

סילבן שלום: פגשתי את כולם.

סילבן שלום: פגשתי את הוועדה שהחליטה שזה יהיה רק תווי פנים.

סילבן שלום: יש ועדה שהחליטה שיהיו רק תווי פנים.

סילבן שלום: בסופו של דבר, עד סוף מרץ נקבל את ההחלטה.

משה גפני: שאלה אחרונה שהיום אנחנו מקיימים בה דיון, כדי להחליט לגבי הנושא הזה של הפוטו וולטאי.

סילבן שלום: כן.

סילבן שלום: אני רוצה שתראו מה אין במאגר הזה.

סילבן שלום: אין מספר זהות, אין פרטים ביוגרפיים, שם, טלפון וכתובת, אין לאום, דת ומין, אין DNA, אין מידע על חשבונות בנק, אין מידע על בעלות על נכסים, אין מידע על הרשעות פליליות, אין מידע על דוחות חניה, אין מידע על רישיון נהיגה.

סילבן שלום: כל זה לא נמצא במאגר הביומטרי.

משה גפני: על זה יהיה עוד דיון.

משה גפני: אני לא רוצה להיכנס לזה כי אין לנו את הזמן הזה.

משה גפני: רק לגבי הפוטו וולטאי.

משה גפני: רק שתדע מה היה עד עכשיו גם עם האנשים שלך.

משה גפני: אנחנו מתכוונים לתקן את החוק בחוק ההסדרים שעד מאתיים מטרים יהיה פטור.

משה גפני: הרי יש את הבעיה מבחינה חוקית ואמרו במשרד הפנים שיש בעיה ואנחנו רוצים את התקנות של התעריפים עליהם מדובר כי לא יכול להיות שהמדינה שמעודדת את זה, ללכת לאנרגיה ירוקה וללכת לאנרגיה שלא מזהמת את האוויר, בסופו של דבר יש מצבים אבסורדיים שלא התאימו את העניין הזה.

משה גפני: אני מבין שאתה העברת החלטה בממשלה כדי לקבל את זה ואנחנו רוצים את התקנות.

סילבן שלום: יש כמובן את ההבחנה בין רשויות חלשות לבין רשויות יותר חזקות, בין אלה שיש להן שטח עצום לבין אלה שיש להן שטח יותר קטן כדי לקבל את האפשרות של הארנונה וגם לגבי אותם אלה שאנחנו רוצים לעודד את האנרגיות הירוקות, האם אנחנו לוקחים מהם סכומי ארנונה שהם כמעט בלתי אפשריים.

משה גפני: אני רוצה לשבח את משרד הפנים ואותך על כך שהלכתם אתנו בעניין הזה.

משה גפני: שר האוצר הסכים לחתום על התקנות.

<מרדכי כהן: טרם חתם.

משה גפני: בסדר.

<שגית אפיק: אני מבינה שבימים הקרובים אתם חותמים.

משה גפני: תודה רבה.

משה גפני: אני הולך לפי הרשימה.

משה גפני: איתן ברושי, יוסי יונה, מנואל טרכטנברג.

משה גפני: אחרים עוד לא נרשמו.

משה גפני: אני מאוד מבקש מהחברים לא להאריך.

משה גפני: אין לנו את הזמן וגם מגיע נשיא הודו היום.

משה גפני: ביקשתי אורכה עד 11:30.

איתן ברושי: אני רוצה קודם כל לברך.

איתן ברושי: אדוני השר, אתה היית עד לא מזמן שר הנגב והגליל והטבעת שם חותם.

סילבן שלום: תודה.

איתן ברושי: אני כראש רשות לשעבר, ואומרים שעשיתי את זה לא רע, אני חושב שחסר כאן בהגדרת היעדים היעד המרכזי.

איתן ברושי: בסופו של דבר שר הפנים עוסק באוכלוסייה.

איתן ברושי: מה היעד של הממשלה - לא ראיתי אותו גם במקומות אחרים – ומה הגדרת המטרה בנושא האוכלוסייה?

איתן ברושי: השר סילבן שלום, אתה הרבה שנים בממשלה, אין כאן יעדי אוכלוסייה.

איתן ברושי: לא ראיתי את זה גם למשל בסקירה של השר דרעי.

סילבן שלום: איזה יעדים?

סילבן שלום: מספר אוכלוסין?

איתן ברושי: כל אחד שמנהל גוף כזה כמו עירייה או מועצה אומר שהוא צופה, הוא רוצה.

איתן ברושי: אתה דיברת כאן על ריכוז העם היהודי והעלייה.

איתן ברושי: אני חושב שחסר כאן הנתון שהיום ישראל מונה ככה ובעוד שנה-שנתיים היא תמנה ככה ועל מה זה מתבסס.

איתן ברושי: מזה נגזרים גם התקציבים.

סילבן שלום: יש.

איתן ברושי: לא בחוברת שלך.

סילבן שלום: אני רוצה להסביר.

סילבן שלום: משרד האוצר, כשהוא עושה את התקציב, יש דבר שנקרא טייס אוטומטי.

סילבן שלום: הטייס האוטומטי לוקח בחשבון את כל נושא הגידול באוכלוסייה שנובע משיעור ילודה ונובע מעלייה ממוצעת ובסופו של דבר הוא יודע בשנה הבאה כמה יהיו.

איתן ברושי: אני מדבר על המשרד שאתה עומד בראשו.

סילבן שלום: הלשכה המרכזית לסטטיסטיקה נותנת את הנתונים.

איתן ברושי: עם כל הכבוד, רגע.

איתן ברושי: אני אגיד למה זה חשוב.

איתן ברושי: אני חושב שהיעד של גידול האוכלוסייה, כפי שאמרת, ריבוי טבעי ועלייה, ולא פחות מניעת הגירה שלילית, תוך כדי מתן דגש לנגב ולגליל, שאתה כל כך עסקת בזה, ואתה נקבת אז במספרים, משום שהמספרים שאנחנו רוצים לשאוף אליהם, של כלל האוכלוסייה, יהודים וערבים, ודאי בנגב ובגליל, מזה מתחייבים גם תקציבים, גם יצירת מקומות עבודה, גם גבולות מוניציפאליים של קליטה וגידול וצירוף אוכלוסיות כי בסופו של דבר היעד של הממשלה הוא שיהיה כאן ריכוז של מרבית היהודים בישראל וחיזוק ההתיישבות בנגב ובגליל וכל הדברים שאתה יודע עליהם.

איתן ברושי: אני חושב שזה קשור גם בשאלה של משאבים ותקציבים.

איתן ברושי: אני לא רואה את זה בקווי היסוד, נקרא לזה, של המשרדים ולא של הממשלה.

איתן ברושי: לכן לפי דעתי תפקיד משרד הפנים, כמו תפקיד העיריות, שאתה בא לעיר ואתה שואל איך מגדילים בה את האוכלוסייה, נייר הלקמוס של מדינה ושל מועצה ושל ישוב, הוא הגידול שלו.

איתן ברושי: אם המדינה גדלה, סימן שהיא פועלת נכון.

איתן ברושי: אם הישוב צומח, סימן שהוא נותן תשובות לתושבים.

איתן ברושי: זאת לא מדינה שמודיעים בלילה לחבר'ה לאן ללכת בבוקר.

סילבן שלום: בדרך כלל זה לא מדויק כי במצרים המדינה גדלה במספרים גדולים.

איתן ברושי: בוא נפתור את הבעיות שלנו.

סילבן שלום: אתה אמרת שבדרך כלל כאשר מדינה גדלה באוכלוסייה שלה.

איתן ברושי: אני מדבר על ישראל.

איתן ברושי: הדבר השני שאני רוצה להגיד.

איתן ברושי: לפני שעוסקים בצדק חלוקתי שמי מתנגד לי, אלה קריטריונים לסל.

איתן ברושי: מהו סל השירותים שהמדינה חושבת שהרשות צריכה לתת לתושבים?

איתן ברושי: גם סל חינוך?

איתן ברושי: ומאיפה זה יבוא?

איתן ברושי: זה יכול לבוא משני מקומות, או מהקטנת ההוצאות או מהגידול בהכנסות.

איתן ברושי: למשל, מפת ההטבות שגפני לקח אומץ ועוסק בה, היא מרכיב חשוב בחוסן של כל ישוב ומהווה מרכיב בהקטנת ההוצאות.

איתן ברושי: כמו שההטבות בעוטף עזה, זה מגנט שמתגבר על הפחדים של העוטף.

איתן ברושי: לכן, כאשר עוסקים בצדק חלוקתי, זה לא רק שאלה שמתייחסת לארנונה אלא זאת שאלה שמתייחסת למשל למפת ההנחות בקרקע, למשל למפת הסיוע בהשקעות הון בתעשייה, תיירות וחקלאות, למשל בהטבות המס.

איתן ברושי: זה משום שצריך לראות את התמונה בשלמותה.

איתן ברושי: בסופו של דבר, את הצדק החלוקתי הקל ביותר לעשות, זה מתקציבי המדינה.

איתן ברושי: לכן זה הרבה מאוד תלוי בממשלה.

איתן ברושי: אני מסכים למונח של עיר עולים שזה דבר אנכרוניסטי אבל זה לא הדבר היחידי.

איתן ברושי: אני אומר לך כמי שכבר ביקש מזמן שתבדקו גם את המושג הזה סוציו אקונומי שבנוי על כלים שכבר מזמן לא רלוונטיים.

איתן ברושי: גפני, אני אתן לך עוד יוזמה.

איתן ברושי: לפני שקובעים גורלות של ישובים על קריטריון לא רלוונטי, כדאי לבדוק את הקריטריון לפני שגוזרים גזרות.

איתן ברושי: לסיכום.

איתן ברושי: אני חושב המחסור במשאבים תמיד יהיה אבל השאלה היא האם ניתן בתקציב 2015 – לא שמעתי כי לא הייתי כאן ואולי אמרת - והאם אתם מצפים מאתנו, מהוועדה, לשנות משהו בתקציב 2015-2016 כי זה תפקידנו.

איתן ברושי: אם יש נושא שלא מטופל נכון על ידי הממשלה ואגף התקציבים, האם אנחנו, ועדת הכספים, יכולים לשנות?

איתן ברושי: לפי דעתי הייתי רוצה לעזור לך.

משה גפני: תודה.

משה גפני: יוסי יונה.

משה גפני: אני מבקש הפעם לעשות את זה טלגרפית.

משה גפני: אנחנו הזמנו את השר להיות אתנו עד 11:00.

יוסי יונה: אדוני היושב ראש ואדוני השר, אני מאוד שמח להיות נוכח בפגישה הזאת ואני שמח על הסקירה הרחבה שנתת.

יוסי יונה: בוודאי שיש פה ושם מחלוקות אבל אני בהחלט רוצה לציין לשבח את העובדה שאחד מהעקרונות, ואפילו העיקרון הראשון שמנחה את תכנית העבודה שלך, זה הדגש על צדק חלוקתי.

יוסי יונה: כמי שעומד בראש השדולה לצדק חלוקתי יחד עם חברת הכנסת אורלי אבקסיס ומיקי זוהר, אנחנו יותר מאשר נשמח לשתף פעולה אתך בקידומן של חלק מהיוזמות החשובות הללו.

יוסי יונה: (היו"ר מכלוף מיקי זוהר)

יוסי יונה: אדוני היושב ראש, כפי שרבים מאתנו יודעים, קיימים באמת עיוותים שהם בלתי נסבלים בתחום הזה של תשלומי ארנונה שלא למגורים.

יוסי יונה: בכל אופן, אנחנו בעבודה שהתחלנו לעשות במסגרת השדולה, באמת זיהינו עיוותים.

יוסי יונה: עכשיו אחד מיושבי ראש השדולה לצדק חלוקתי מנהל את הישיבה וזה רק הולם שכך יהיה.

מכלוף מיקי זוהר: כבר אמרתי לך, כל מחמאה שלך, זה לפחות פחות מאה מתפקדים שלי.

אורלי לוי אבקסיס: בעצם ההצעה הוא כבר קיבל איומים על אי הצבעה.

יוסי יונה: תאמין לי, זה רק עוזר לך.

יוסי יונה: המחמאות מאתנו רק עוזרות לך.

יוסי יונה: כפי שהתחלתי לומר, ובאמת אני רוצה באופן טלגרפי לציין מספר נקודות, על פי העבודה שאנחנו עשינו בשדולה, אנחנו מזהים עיוותים בחמישה תחומים, גם בארנונה שמוענק על ידי משרד הביטחון לישובים שם זה דבר ממש מקומם.

יוסי יונה: אם אתם רואים את ההבדלים בין עקרון לבין מושב קדרון בו צה"ל מעניק לישוב אחד את מלוא הארנונה וישוב אחר אינו מקבל מאומה.

יוסי יונה: כך זה גם קורה במועצות אזוריות בגליל בבסיס פילון כאשר חצור הגלילית לא מקבלת כלום וראש פינה מקבלת את מלוא הארנונה.

יוסי יונה: אלה דברים שצריכים לתקן אותם מן היסוד.

יוסי יונה: זה אחד מן המקרים בהם אנחנו כן רוצים לשתף פעולה ולראות איזה קידום של חקיקה או תקנות במסגרת משרד הפנים כדי להביא ליישור ההדורים שם.

יוסי יונה: גם במבני ציבור קיימת הבעיה הזאת.

יוסי יונה: תראו ערים גדולות, יש להם את הפריבילגיה כאשר מבני ציבור נמצאים בתוכן, האם זה צודק לחלוטין שכל הארנונה שהמדינה משלמת לקריית הממשלה נניח בתל אביב או בירושלים?

יוסי יונה: אני מתכוון למבנים ציבוריים.

יוסי יונה: כמו כן, ארנונה לעסקים.

יוסי יונה: הועלו כל מיני הצעות מאוד מאוד מעניינות.

יוסי יונה: שר הפנים יודע לדוגמה שבתחרות בין רעננה או כפר סבא אל מול טבע, אופקים מפסידה.

יוסי יונה: זאת אומרת, ברור שהוא יקים שם.

יוסי יונה: בתחרות ביניהם, כל אחת מציעה לו הטבות מפליגות גם בתחומים הללו.

יוסי יונה: לכן יש מקום לחשוב על איך אנחנו יכולים לארגן את כל הנושא הזה, גם של ארנונה מעסקים, כך שכל הישובים בארץ וכל אזרחי ואזרחיות ישראל ייהנו.

יוסי יונה: בוודאי גם במועצות האזוריות אנחנו יודעים על עיוותים מאוד מאוד גדולים ואנחנו הצענו, דרך אגב, הצעת חוק שלמעשה במקור היא הובאה על ידך, אדוני השר.

יוסי יונה: אנחנו מאוד נשמח כי רוח חדשה מנשבת בבניין הזה.

באסל גטאס: מה שרואים מכאן, לא רואים משם.

יוסי יונה: לא.

יוסי יונה: אני בטוח שבתחום הזה השר וכל החברים החתומים על הצד החברתי, רואים בעין אחת.

מכלוף מיקי זוהר: בעניין הזה אני יכול לומר שיש לנו שר חברתי ביותר, כך שאנחנו יכולים להיות רגועים.

יוסי יונה: אני אסיים בעוד נקודה אחת.

יוסי יונה: אתה גם ציינת את העיוות הגדול הזה בנושא של ישובים קולטי עלייה שלדעתי מאז שנות ה-50 לא הובא ולו עולה אחד לשם והם עדיין נהנים ממאה אחוזים.

סילבן שלום: המפה נקבעה ב-1953.

יוסי יונה: בדיוק.

יוסי יונה: לפחות בתחום הזה יש לנו עבודה מאוד מאוד רבה.

יוסי יונה: אני שמח על כך שלקחת את הדגל הזה, אדוני שר הפנים, תחום של צדק חלוקתי ונראה לי שנכונה לנו תקופה של שיתוף פעולה מאוד פורה כדי באמת להביא ליותר צדק וליותר סולידריות בחברה הישראלית.

מכלוף מיקי זוהר: תודה רבה חבר הכנסת יוסי יונה.

מכלוף מיקי זוהר: חבר הכנסת מנואל טרכטנברג.

מנואל טרכטנברג: חברי השר, תודה רבה על הסקירה.

מנואל טרכטנברג: אני אהיה מאוד טלגרפי.

מנואל טרכטנברג: העניין של העסקת עובדים זרים שלא במסגרת של הסכמים בילטרליים.

מנואל טרכטנברג: תראה, ההסכמים האלה, זה היה הישג גדול והביא בשורה.

מנואל טרכטנברג: די עם דמי התיווך ועם הסחר בבני אדם וכולי.

מנואל טרכטנברג: הנה הממשלה חוזרת אחורה.

מנואל טרכטנברג: זה כרסום מאוד רציני ואי אפשר להשלים עם זה.

מנואל טרכטנברג: אני רוצה לשמוע ממך איך הכנסת קודם כל יכולה לעזור בעניין הזה.

מנואל טרכטנברג: אתה בממשלה ואנחנו באופוזיציה, אבל אני חושב שזאת מטרה משותפת.

מנואל טרכטנברג: אי אפשר לתת למשבר שהוא נכון – בבנייה או במקום אחר - לכרסם בהחלטה היסטורית זאת.

מנואל טרכטנברג: נקודה שנייה, העניין של בני הפלאשמורה.

מנואל טרכטנברג: הצגת את זה ואמרת ועדה וכולי.

מנואל טרכטנברג: תראה, אני לא צריך להסביר לך את הנושא הזה.

מנואל טרכטנברג: העובדה שהנושא הזה שקט עכשיו, זה לא אומר כלום.

מנואל טרכטנברג: הגחלים שם רוחשות.

מנואל טרכטנברג: עלינו להציג לוח זמנים ברור.

מנואל טרכטנברג: שבענו מוועדות ואתה ראית את כולן.

סילבן שלום: אתה מכיר.

סילבן שלום: עמדת בראש ועדה אחת.

מנואל טרכטנברג: לכן אני אומר.

מנואל טרכטנברג: אני הייתי רוצה לשמוע מכם לוח זמנים לטיפול בעניין הזה, מתי מתחילים, מתי מסיימים ואיך מתקדמים.

מנואל טרכטנברג: דבר שלישי, שני דברים נקודתיים שאני רוצה בכל זאת להעלות.

מנואל טרכטנברג: מיקי העלה את העניין של הצבעת הסטודנטים וזה יטופל, בסדר.

מנואל טרכטנברג: בהקשר של האקדמיה, ואנחנו היינו בקשר ואמנון באמת עזר לנו אבל עדיין לא פתרו את הכול.

מנואל טרכטנברג: יש מטרה לאומית, אתה מכיר את זה, לעודד הבאת סטודנטים מחוץ לארץ, מסין, מהודו, ויש החלטת ממשלה על כך.

מנואל טרכטנברג: פוסט דוקים.

מנואל טרכטנברג: אנחנו רוצים גם חוקרים ומרצים.

מנואל טרכטנברג: אנחנו כל הזמן נתקלים בבעיות ולפעמים לא עם הסטודנטים עצמם אלא עם בני המשפחה שלהם.

מנואל טרכטנברג: לא ניכנס לפרטים אבל צריך לעשות כאן מאמץ מרוכז לבוא עם פתרונות כוללים לעניין הזה.

מנואל טרכטנברג: נקודה אחרונה.

מנואל טרכטנברג: ראיתי את הנתון הזה של 91 אלף זרים, תיירים שתוקף אשרת הביקור שלהם פגה והם לא חוקיים.

מנואל טרכטנברג: צריך פילוח של זה.

מנואל טרכטנברג: צריך להבין מה התופעה הזאת ועל מה מדובר.

מנואל טרכטנברג: מדובר על חודש ואז מחדשים או שמא זאת דרך כניסה והם נכנסים בדלת האחורית?

סילבן שלום: יש לנו פילוח.

מנואל טרכטנברג: המספר הוא מספר גדול מדי.

מנואל טרכטנברג: תודה.

מכלוף מיקי זוהר: תודה רבה.

מכלוף מיקי זוהר: חבר הכנסת מיקי לוי.

מיקי לוי: תודה רבה אדוני השר על הסקירה.

מיקי לוי: את נושא הסטודנטים כבר הזכרנו ולכן אני לא אטפל בו.

מיקי לוי: אני שלחתי לך מכתב בנושא העסקים לאורך תוואי הרכבת הקלה.

מיקי לוי: שלחתי את המכתב גם לראש עיריית תל אביב.

מיקי לוי: אני מטפל בכל העסקים לאורך תוואי הרכבת הקלה, הן ברמת גן והן בתל אביב ויש עסקים שקורסים.

מיקי לוי: אם אנחנו רוצים להחזיק אותם טיפה באוויר עם ראש מעל המים, צריך לבוא לקראתם בנושא הארנונה כי המחזורים שלהם ירדו בצורה בלתי רגילה.

מיקי לוי: הייתי מאוד שמח לשמוע את דעתך בעניין הזה ולקבל אולי את תמיכתך כדי לעשות משהו.

מיקי לוי: אחרי שש שנים זה אמור להסתיים, אבל יש לי ניסיון מהרכבת הקלה בירושלים ואני יודע שזה לא יסתיים בשש שנים.

מיקי לוי: יש לי ניסיון עם העסקים הקטנים בירושלים והבינוניים, והם נפגעו בצורה שאחר כך אי אפשר להרים את העסק בחזרה.

מיקי לוי: חלק מהמקומות הפכו למקומות ללא עסקים.

מיקי לוי: הדבר השני הוא השתתפות ייעודית של הממשלה במסגרת תכנית כלכלית ל-2015-2016, החלטת ממשלה מספר 361, לפיה יתוגברו שירותי החינוך והרווחה ברשויות חלשות על חשבון רשויות חזקות.

מיקי לוי: הקמתם צוות שראש אגף התקציבים באוצר משתתף בו יחד עם השלטון המקומי.

מיקי לוי: הם צריכים לתת את התשובות ב-1 בנובמבר 2015 שמגיע בעוד כמה ימים.

מיקי לוי: האם ידוע לך מה נעשה?

מיקי לוי: אם לא, אני אשמח, גם אל לא תהיה תשובה, לקבל תשובה ברורה יותר כי זה נושא קריטי.

סילבן שלום: העיתון עדיין לא הגיע?

מיקי לוי: העיתון הגיע.

מיקי לוי: לאחר הצעקה שיצאה מכאן בצהרים, יחלקו אותו בכל ירושלים.

מיקי לוי: הם תכננו לחלק אותו בעוד יומיים.

מכלוף מיקי זוהר: תודה רבה.

מכלוף מיקי זוהר: הגיע תורי לדיבור ולכן אני רק אומר לשר שראשית, כולנו מאמינים בדרך שלך, בדרך החברתית שאתה הולך בה לאורך כל שנותיך כנבחר ציבור ואנחנו שמחים על העובדה שאתה משמש כשר הפנים.

מכלוף מיקי זוהר: בטח ובטח אנחנו גאים, כחברי סיעת הליכוד, סיעתך.

מכלוף מיקי זוהר: אני, כסגן ראש העיר לשעבר וחבר מועצה וכמי שמגיע מהתחום המוניציפאלי רוצה לפנות אליך בהמשך לדבריו של חברי חבר הכנסת יוסי יונה וחברת הכנסת אורלי לוי אבקסיס.

מיקי רוזנטל: אל תחמיא לי.

מיקי רוזנטל: תמיד זה עושה בעיות.

מכלוף מיקי זוהר: לא מחמיא.

מכלוף מיקי זוהר: אני רק יכול להגיד שאתה חבר אמיתי.

מכלוף מיקי זוהר: שניהם יחד אתי בשדולה.

מכלוף מיקי זוהר: אני רוצה להתייחס לנושא חלוקת ההכנסות.

מכלוף מיקי זוהר: אני חושב שזאת תהיה מהפכה שאם תוביל אותה, זה ייזכר לאורך שנים ויזכרו את העשייה הזאת כי בסופו של דבר יש רשויות, במיוחד בפריפריה, במצב סוציו אקונומי נמוך שמתקשות לתת מענה בחינוך וברווחה בעיקר , וגם זה נושא בו אנחנו עוסקים.

באסל גטאס: הוא צריך לעמוד בפני הרשויות החזקות.

מכלוף מיקי זוהר: אל תדאג.

מכלוף מיקי זוהר: אתה כנראה עוד לא מכיר מספיק טוב את השר סילבן שלום.

מכלוף מיקי זוהר: אנחנו באמת מאמינים, בטוחים ויודעים שאתה תביא למהלכים האלה.

מכלוף מיקי זוהר: חברת הכנסת נורית קורן, בבקשה.

נורית קורן: אני מצטרפת לדברי הברכה של חברי מיקי זוהר.

נורית קורן: אני אקצר כי עוד מעט אנחנו צריכים לעלות למליאה.

נורית קורן: אני דווקא רוצה לדבר על חופי הרחצה ועל ההנגשה.

נורית קורן: כמה שאנחנו מדברים, וכולם מדברים, על כך שהחופים יהיו פתוחים, החופים עדיין סגורים אם זה על ידי חניה, על ידי מפעילים של חניה או מפעילים של המזנון שמאלצים אותך לקנות במזנון כדי לקבל איזה כיסא, אין שירותים ואין שום דבר.

נורית קורן: המצב הזה עדיין נמשך.

נורית קורן: אני רוצה לומר לך שגם חברות ממשלתיות גובות הון תועפות בכניסה וזה ממש לא בסדר כי אנחנו רוצים להנגיש את החופים לכל עם ישראל.

סילבן שלום: לא היית כאשר דיברתי על זה.

נורית קורן: ראיתי את השקף ואני מתנצלת שלא הייתי קודם.

סילבן שלום: אני אחזור שוב על הדברים.

נורית קורן: יש עוד ועדות שאני חברה בהן.

סילבן שלום: זה בסדר גמור.

סילבן שלום: דיברנו על הנושא באריכות.

נורית קורן: אני רוצה לתת לדוגמה את בית ינאי שזה חוף מאוד מבוקש ואתה לא יכול להיכנס לשם כי החניון מאוד מאוד קטן וגם הסכום שאתה משלם בכניסה מאוד מאוד גבוה.

<מרדכי כהן: הוא של הרשות.

נורית קורן: אני יודעת.

נורית קורן: רשות הטבע והגנים.

נורית קורן: אמרתי, חברה ממשלתית, רשות הטבע והגנים.

נורית קורן: זה לא בסדר כי היא גם מתוקצבת.

<מרדכי כהן: אני אומר זאת לשר.

סילבן שלום: למי שייך החוף הזה?

נורית קורן: החוף הזה שייך לציבור.

סילבן שלום: אני לא יכול לקבוע להם?

<מרדכי כהן: לא אתה, השר.

סילבן שלום: איך הם יכולים לקבוע באופן בלעדי?

אורלי לוי אבקסיס: צריך לבדוק מה המניעים שהם נותנים את הבעלות שם.

מיקי לוי: הוא שם סככה, בערב כסף.

מיקי לוי: מה הסיפור?

מיקי לוי: כל אחד לוקח שם הון עתק ודווקא בחוף הזה.

נורית קורן: גם אם זה לא שייך למשרד, המשרד יכול לפעול ולדבר עם השר השני ולפעול לכך שהמקום יונגש לציבור.

נורית קורן: כשעושים הנגשה בחוף ופוגעים בחוף, גם זה לא בסדר.

נורית קורן: צריך לדאוג למינימום פגיעה ולראות שכולם יוכלו ליהנות.

נורית קורן: ראיתי בשקף שכתוב שיהיה מקום לשים כיסאות לכולם או שזה יהיה רק לאנשים עם מוגבלות.

סילבן שלום: כיסאות הנכים הם לאנשים עם מוגבלות.

סילבן שלום: אני אדבר על זה בהמשך ואומר כמה דברים.

נורית קורן: אני אשמח.

נורית קורן: פיקוח על עסקים ורישוי עסקים.

נורית קורן: נכון שהדבר הזה לוקה בחסר וזה לוקח המון זמן עד שמקבלים רישיון עסק ועדיין הרפורמה לא יצאה אלא רק התחילה.

נורית קורן: אני חושבת שצריך להיות פיקוח על מקומות עסקים כדי שלא נראה עוד פעם מה שקרה בשנה האחרונה שמנורה נופלת על אנשים באולם שמחים.

נורית קורן: אני יודעת שאין הרבה פקחים, את כל הדברים האלה אני יודעת, אבל זה שאין תקנים, זה לא בסדר.

נורית קורן: צריך לסדר את הדברים האלה.

נורית קורן: אנחנו צריכים להיות ערוכים מראש.

נורית קורן: כמו שבמדינה שלנו עשו ואחר כך חשבו, הגיע הזמן שנעשה חושבים ואחר כך עושים.

סילבן שלום: את מדברת על הציווי האלוקי, נעשה ונשמע.

נורית קורן: נכון.

מכלוף מיקי זוהר: אנחנו בליכוד בדרך כלל הולכים אחרי הציווי האלוקי.

נורית קורן: אנחנו הולכים על הציווי האלוקי אבל כאן צריך גם לחסוך בנפשות כך שלא ייפלו עוד נפשות, קורבנות תמימים.

נורית קורן: אנחנו כן צריכים קודם לחשוב, ואם צריך עוד תקנים, להוסיף את התקנים לפיקוח כדי שלא יקרו מקרים כאלה.

מכלוף מיקי זוהר: תודה רבה.

מכלוף מיקי זוהר: חברת הכנסת אורלי לוי אבקסיס.

אורלי לוי אבקסיס: תודה.

אורלי לוי אבקסיס: ראשית, אדוני השר, אני באמת רוצה לאחל לך הצלחה גדולה, לפחות כמו שעשית במשרד הנגב וגליל.

אורלי לוי אבקסיס: כמי שגרה בפריפריה הצפונית, אני יודעת על העבודה הברוכה שלך.

אורלי לוי אבקסיס: את האג'נדה שלך אני בטוחה שאתה מביא עכשיו גם למשרד הפנים.

אורלי לוי אבקסיס: שמחתי לראות שגם בתוך העקרונות של המשרד עומד העניין של הצדק החלוקתי.

אורלי לוי אבקסיס: הגיעה העת לתקן את העוולה ההיסטורית הזאת.

אורלי לוי אבקסיס: לא יתכן שאנחנו נמצאים במקומות בהם אזורים ענקיים, שמספר התושבים שם מועט, נהנים מתקציבים גדולים מאוד, מארנונה על אזורים שאולי קרובים יותר דווקא לעיירת הפיתוח הסמוכה שהוקמה אז.

סילבן שלום: עוד לא גירשו אותך מהקיבוץ?

אורלי לוי אבקסיס: בתהליך.

מכלוף מיקי זוהר: היא משתלטת על הקיבוץ.

מכלוף מיקי זוהר: אף אחד לא יגרש אותה.

אורלי לוי אבקסיס: לא.

אורלי לוי אבקסיס: צריך להבין.

אורלי לוי אבקסיס: חלו שינויים מסוימים.

אורלי לוי אבקסיס: אני כילדה, עת הייתי באה, לא הייתה כניסה.

אורלי לוי אבקסיס: היה שם שלט בו היה רשום, אולי פיראטי, שאין כניסה לבית שאנים.

אורלי לוי אבקסיס: יכול להיות שאני עושה איזשהו תיקון לילדה שהייתי אז והיום דווקא אני באה לשם.

סילבן שלום: בזכות זה, שתדעי, הקמתי את מכון הכושר בבית שאן ולאחר מכן ברחבי הארץ.

אורלי לוי אבקסיס: נכון.

סילבן שלום: כי יש בארץ ישובים שאין בהם מכוני כושר.

סילבן שלום: כשהייתי בבית שאן התברר לי שהם אומרים להם, כשהם רוצים ללכת למכון הכושר בקיבוץ, שהעלות היא 5,000 שקלים כדי שלא יבואו וגם מי שכבר מגיע עם הסכום המטורף הזה - עוד פעם, זאת הרגשה פנימית שלהם - אמרו שהם מרגישים שם כמו חייזרים, מסתכלים עלינו כמו על חייזרים.

אורלי לוי אבקסיס: עכשיו עשו עוקף והכניסה רק לחדר הכושר כך שחלילה וחס לא יטיילו להם שם בתוך הקיבוץ.

סילבן שלום: אני מקווה שחדר הכושר עדיין נמצא בבית שאן.

אורלי לוי אבקסיס: נמצא ופעיל מאוד.

סילבן שלום: יפה.

סילבן שלום: בזכות זה הקמנו את חדר הכושר בבית שאן ובזכות זה עשיתי את זה ברחבי הארץ.

אורלי לוי אבקסיס: זה היה רעיון מצוין.

סילבן שלום: בדיוק בזכות אותה הרגשה ואותה אמירה.

אורלי לוי אבקסיס: זה אפרופו הנגשת שירותים.

אורלי לוי אבקסיס: גם אם באופי של התפקוד של המשרד שלך לא היה אמור להיות, זה חלק מהשירותים שאנשים שצורכים ולצערי הרב מבחינה אולי של השקעה פרטית של אנשים, די דואגים או מפחדים מהייתכנות הכלכלית שלהם בהמשך.

אורלי לוי אבקסיס: עשית עבודה מצוינת בנושא הזה ובנושאים אחרים.

אורלי לוי אבקסיס: אני רוצה לומר שהצעת החוק שלך, שבמקור היא שלך, שאנחנו אימצנו אותה, השדולה לצדק חלוקתי, גם חבר הכנסת זוהר וגם חבר הכנסת יונה ואנכי, באמת באה לתקן את העוולה הזאת.

אורלי לוי אבקסיס: אם אתה תעזור לנו, אנחנו נעזור לך, אופוזיציה וקואליציה.

אורלי לוי אבקסיס: יש חברים נוספים שתומכים ברעיון הזה.

אורלי לוי אבקסיס: לא יתכן שילד מעיירת פיתוח יקבל חינוך לקוי.

סילבן שלום: תדעי שיש התנגדות מהאופוזיציה ומהקואליציה.

סילבן שלום: הם עושים יד אחת כדי להתנגד לזה.

אורלי לוי אבקסיס: כי יש כאלה שרוצים לשמר את עמדות הכוח שהם חושבים שניתנו להם מלידה.

אורלי לוי אבקסיס: אני מנסה לצנזר את המילים שאני אומרת.

אורלי לוי אבקסיס: אמנם אני כבר הרבה שנים, אולי מגיל 19, לא תושבת בית שאן, אבל לעולם אהיה הנציגה של המקום.

אורלי לוי אבקסיס: בינינו, גם צעירים שהצליחו לצאת, לרכוש השכלה, להביא משכורות טובות ויפות הביתה - לערים האלה אין הרבה מה להציע לאותם ילדים חוזרים.

אורלי לוי אבקסיס: אולי בקיבוצים יש מה להציע, יש את הזכויות של שיוך דירות, יש זכויות יורשים, יש קרקע לבן חוזר, אבל את זה אין בעיירות הפיתוח, לצערי הרב.

אורלי לוי אבקסיס: אין משהו שיביא את האוכלוסייה החזקה להישאר שם.

אורלי לוי אבקסיס: כאשר אנחנו מסתכלים, אנחנו רואים ששירותי הבריאות, שירותי החינוך ושירותים נוספים בפריפריה באמת לוקים בחסר.

אורלי לוי אבקסיס: כאן זה הזמן שלך ביחד עם משרדים נוספים לבוא ולתקן את זה.

אורלי לוי אבקסיס: אנחנו רוצים ליישב את הנגב והגליל אבל אם לא נעשה פעילות של הממשלה במקומות האלו, לא נצליח להתחרות, בטח לא במרכז הארץ, על הזוגות הצעירים החזקים.

אורלי לוי אבקסיס: (היו"ר משה גפני)

אורלי לוי אבקסיס: בטבלה אני מסתכלת על שחיקת מענקי האיזון ועל הכוונה שלכם להעלות את זה בחזרה.

אורלי לוי אבקסיס: עדיין זה תחת לנוסחת גדיש, לצערי הרב.

אורלי לוי אבקסיס: איך מטפלים בזה?

אורלי לוי אבקסיס: מה ניתן לעשות?

אורלי לוי אבקסיס: הרי באותם אזורים שאנחנו מדברים בהם, שכרגע דיברתי בהם, בפריפריה הגיאוגרפית והחברתית של המדינה, יש לא מעט אזרחים שמקבלים הטבות בגלל מצבם הסוציו אקונומי או בגלל גילם המופלג וההטבות הן פטורים מארנונה וממיסים אחרים שזה צודק מאוד, אבל המדינה לא באמת משפה.

אורלי לוי אבקסיס: מה שקורה זה שאותו ראש רשות מסוימת לא מצליח לתת את השירותים האלמנטריים הבסיסיים ביותר ולכן לא נשאר לו עודף, בטח לא להשקיע אקסטרה בחינוך, לא להשקיע אקסטרה בפיתוחים נוספים וכדומה.

אורלי לוי אבקסיס: צריך לעודד בנוסף גם הקמת מפעלים בפריפריה.

אורלי לוי אבקסיס: יש את חוק עידוד השקעות הון שלצערי הרב ההצהרה שלו היא אחת והביצוע שלו הוא אחר.

אורלי לוי אבקסיס: כביכול באים ואמורים היו להשקיע בפריפריה אבל מה שקרה הלכה למעשה זה שרוב הכספים הגיעו לאותן חברות שהשקיעו דווקא במרכז הארץ.

אורלי לוי אבקסיס: יש כאן עיוות ואת העיוות הזה צריך לתקן ואני אשמח מאוד שזה יקרה במהרה.

משה גפני: בהתחלה, כשלא היית, אני שיבחתי את השר.

משה גפני: תמיד עברנו כאן עם מענקי האיזון מאבקים.

משה גפני: היו מורידים את זה ממש.

משה גפני: עכשיו יש שלושה מיליארד ומאה מיליון שקלים.

משה גפני: חבר הכנסת באסל גטאס, אחרון הדוברים.

באסל גטאס: כבר אין הרבה זמן ולכן אני אדבר בראשי פרקים.

באסל גטאס: שאלה אינפורמטיבית.

באסל גטאס: מינהל התכנון עבר מהמשרד באופן סופי?

סילבן שלום: ביום הראשון.

משה גפני: הוא אמר והוא אמר שזה לא בסדר.

מיקי רוזנטל: הוא גם אמר שזה יחזור.

סילבן שלום: לא בקדנציה הזאת.

משה גפני: לפי דעתו זה יחזור.

משה גפני: הוא עבר מסיבות פוליטיות.

מיקי רוזנטל: הוא צודק.

מיקי רוזנטל: אין לזה שום סיבה.

באסל גטאס: מופיע כאן מינהל התכנון.

<מרדכי כהן: אולי לשנת 2015.

משה גפני: בספר זה לשנת 2015.

באסל גטאס: אדוני השר, השאלה הנצחית היא איך מגדילים את ההכנסות של השלטון המקומי הערבי ואיך מגבירים את היכולת שלו להיות יותר סומך על עצמו מאשר על מענקי האיזון.

באסל גטאס: אני הייתי סגן ראש מועצה מקומית בראמי, עת הייתי בן 25, בשנת 1983.

באסל גטאס: הייתי מהנדס בניין טרי.

באסל גטאס: אין לי אלא שתי דרכים.

באסל גטאס: אני אומר את זה כמישהו שעוסק בזה כבר מאז.

באסל גטאס: דרך אחת היא חלוקה יותר הוגנת של תקציבי הארנונה בראייה מרחבית ולא בראייה מקומית.

באסל גטאס: אני מביא לך כדוגמה את העיר כמו נצרת שמאבדת מפעלים.

באסל גטאס: היום נצרת מאבדת מפעלים שקיימים באותם אזורים קטנים שקשה לקרוא להם אזורי תעשייה.

באסל גטאס: מפעל מפואר או כזה שהמוצר שלו מפואר כמו טחינת אל ארז שאוכלים אותה בכל המסעדות הכי יוקרתיות בישראל, אבל הוא עבר לאזור תעשייה שגיא 2000 בעמק יזרעאל.

איתן ברושי: מגדל העמק ועמק יזרעאל, ביחד.

באסל גטאס: מי נהנה מהארנונה שלו?

איתן ברושי: תשאל קודם מי נהנה מהטחינה שלו.

באסל גטאס: כולכם אוכלים ונהנים.

איתן ברושי: הנזק הכי גדול לעיריית נצרת זאת ההפגנה שעשו שם.

באסל גטאס: עזוב.

באסל גטאס: בחייך.

איתן ברושי: לא יבואו לשם.

באסל גטאס: תהיו רציני.

איתן ברושי: המפעל עבר לשם.

באסל גטאס: תהיה רציני.

איתן ברושי: אני רציני.

באסל גטאס: זאת הסתה.

משה גפני: די.

משה גפני: נשארו לנו חמש דקות.

איתן ברושי: ראש העיר מסית?

באסל גטאס: תכבד את המעמד.

משה גפני: די.

משה גפני: לא אצלי בוועדה.

משה גפני: נשארו חמש דקות לישיבה.

משה גפני: דווקא אני רוצה מאוד לשמוע אותך אבל לא עכשיו.

באסל גטאס: הוא מפריע.

משה גפני: באסל, אתה רוצה עוד משפט?

משה גפני: אני רוצה שהשר ישיב.

באסל גטאס: אני רוצה שבעניין הזה הוא ייתן את הדעת.

באסל גטאס: יש אזורי תעשייה חזקים בסביבה של ישובים ערבים מושכים תעשייה מתוך המגזר הערבי אבל אין תשתיות ואין אזורי תעשייה.

באסל גטאס: במקום לדבר על עוד עשר שנים להקים אזורי תעשייה, אנחנו יודעים שבנצרת לדוגמה לא יהיה או בסחנין, לקחת את אזורי התעשייה הקיימים.

באסל גטאס: אדוני השר, כאשר נעשה בשנות ה-90 – ליוויתי את זה – אזור תעשייה ענק שנקרא ציפורית - - -

מיקי רוזנטל: באסל, אני לא רוצה להפריע לך אבל הוא לא אחראי על אזורי תעשייה.

באסל גטאס: למה לא?

מיקי רוזנטל: כי הוא לא.

מיקי רוזנטל: מה אתה רוצה ממנו?

באסל גטאס: על הארנונה הוא אחראי?

מיקי רוזנטל: על הארנונה, כן.

משה גפני: רבותיי, ביטלו שתי שאילתות במליאה והולכת עכשיו להיות חקיקה.

משה גפני: אני מאוד מבקש לסיים.

באסל גטאס: הדבר השני הוא העצמה כלכלית של המועצות המקומיות.

באסל גטאס: אפשר ללכת על מודלים קיימים של חברות כלכליות, ואני יודע שזה בסמכותך, עם השלטון המקומי, אבל לתמרץ.

באסל גטאס: לא סתם להגיד להם שאני נותן לכם חצי מיליון שקלים ולכו ותקימו חברה כלכלית, כי מה יעשו עם החברה הכלכלית הזאת בישוב ערבי?

באסל גטאס: צריך להעצים אותם, לתת להם כסף התחלתי כדי שייצרו כסף.

באסל גטאס: אתה יודע מה?

באסל גטאס: אתה יכול להגיד להם שעל כל שקל שהם מייצרים מקומית, אתה נותן להם שקל מצ'ינג בצורה הנכונה.

באסל גטאס: תמרץ אותם.

באסל גטאס: זאת הדרך.

באסל גטאס: לחלק את הארנונה בצורה הוגנת יותר, לעמוד בפני הרשויות החזקות ולהגדיל את העוגה, שלא יפחדו.

באסל גטאס: אזור תעשייה שייך למשגב והתחלק עם סחנין, אתה נותן לו בדברים אחרים.

משה גפני: תודה רבה.

משה גפני: אדוני השר, בבקשה.

סילבן שלום: בקצרה, לסכם את הדברים.

משה גפני: רבותיי, יש לנו כאן שר נחמד.

משה גפני: למה אתם מפריעים?

סילבן שלום: קודם כל, אני אשמח כמובן שתעזרו ותסייעו.

סילבן שלום: אמרתי מה לדעתי היה צריך להיות אבל אני כמובן לא אוהב לעשות את מה שעשו לי עת הייתי שר אוצר, כאשר באו לכאן שרים, אחרי שלא הצליחו בממשלה, והסבירו בוועדת הכספים כמה הדברים הם לא נכונים ולא טובים וניסו דרך ועדת הכספים לבטל את רוע הגזרה שהייתה.

סילבן שלום: אני לא עושה את הדברים האלה.

סילבן שלום: זאת לא דרכי.

סילבן שלום: אני חושב שאנחנו בכל מקרה, בנושא העובדים הזרים, צריכים לעשות עבודה שהיא עבודה נכונה ושהיא עבודה ראויה.

סילבן שלום: אנחנו נבצע את החלטת הממשלה ככתבה וכלשונה למרות חוסר הנחת האישי שלי, אבל זה לא עניין פרטי שלי אלא זה עניין של החלטת ממשלה.

סילבן שלום: כמו שאמרתי, כל עובד זר שנכנס, הוא על חשבון עובד ישראלי אחר והטענה הזאת שאנשים לא רוצים לעבוד - - -

איתן ברושי: חוץ מחקלאות.

סילבן שלום: גם בחקלאות.

סילבן שלום: הטענה שישראלי לא רוצה היא מגוחכת.

סילבן שלום: זה פשוט עניין של תשלום.

סילבן שלום: תשלם יותר, יבואו.

סילבן שלום: לא תשלם, לא יבואו ואני אחזור בפעם האלף על הדוגמה של עובד האשפה בעיריית תל אביב שם יש מלחמת עולם להכניס את הילדים הממשיכים ואת הנכדים לעבוד, כפי שנקרא לעבוד בזבל.

סילבן שלום: כאשר משלמים, כולם רוצים לבוא.

סילבן שלום: כשלא משלמים, לא רוצים לבוא.

סילבן שלום: הרי ברור שמביאים עובדים זרים כדי לשלם להם פחות מאשר משלמים לישראלים.

יוסי יונה: אתה יודע שהקבלנים אומרים שהעובד הזר הסיני מקבל עשרים אלף שקלים בחודש.

<אמנון בן עמי: כי הוא עובד עד 2:00 בלילה.

משה גפני: עזוב.

משה גפני: זה דיון אחר.

סילבן שלום: לגבי הפלאשמורה.

סילבן שלום: אני בדעה להביא את כולם.

סילבן שלום: אני עובד מאוד הדוק עם הרב מיכאל פרוינד כדי להביא את בני המנשה ולהביא את הספרדים האנוסים ולהביא את כל מי שאפשר להביא לכאן.

סילבן שלום: תראו מה עשתה לנו העלייה מחבר העמים.

סילבן שלום: תראו איזו תרומה אדירה היא נתנה כאן לכלכלה, לצמיחה, לפעילות, לתרבות, לצה"ל, למדע, לכל דבר שאפשר לחשוב עליו.

סילבן שלום: לכן צריך לעשות הכול כדי להביא את כולם וכשהם נמצאים כאן, הם רוצים להתגייר.

סילבן שלום: זה חלק מהעניין של ההתחברות לעם היהודי.

סילבן שלום: אני עובד מאוד קרוב עם חבר הכנסת אברהם נגוסה ואנחנו עובדים על זה ביחד.

סילבן שלום: אני לא יכול להגיד שאוהבים את העניין הזה.

סילבן שלום: אני תמיד אומר, עוד עת הייתי שר האוצר, משרד האוצר לא אוהב כי זה עולה כסף, משרד הפנים לא אוהב כי הוא צריך להכין רשימות ולבדוק זכאות של כל אחד, משרד הקליטה לא אוהב כי הם באים למרכזי קליטה והם לא באים בקליטה ישירה, כך שאין בדיוק התלהבות גדולה לעשות את זה.

סילבן שלום: בסופו של דבר אני, כשאני יושב במשרד הפנים היום, יש התלהבות גדולה ותהיה התלהבות גדולה.

סילבן שלום: כאשר הוקמה ועדה, הוועדה הזאת אישרה ל-260 אנשים להגיע וזאת ועדה שבודקת.

סילבן שלום: זאת בדיחה.

סילבן שלום: לא בדיחה, סליחה, הוועדה הייתה מצוינת אבל המספרים הם מספרים קטנים מאוד.

סילבן שלום: לכן אנחנו נמשיך ונעשה את זה.

סילבן שלום: לגבי צדק חלוקתי.

סילבן שלום: זה ייעשה.

סילבן שלום: זה חלק מרכזי באג'נדה שלי.

סילבן שלום: אני מאמין בזה ובסופו של דבר אני אבצע את זה.

סילבן שלום: אני מאמין שלא יכול להיות שהחלטות שניתנו לפני שבעים שנים, שמונים שנים ותשעים שנים תקפות גם היום.

סילבן שלום: עם כל הכבוד, איתן, לא יכול להיות שאזור התעשייה של שער הנגב יושב על שדרות, כל העובדים באים משדרות, שדרות לא יכולה להתפתח כי יש חסימה ובסופו של דבר מי שמקבל את הארנונה, זה שער הנגב ואני בעד שער הנגב וסייעתי מאוד לשער הנגב.

סילבן שלום: יגיד לך ראש המועצה כמה עזרנו לשער הנגב כאשר הייתי.

סילבן שלום: אם זה בקריית שמונה, אז תל חי יושבת על גבול קריית שמונה.

איתן ברושי: ואם זה בת ים-תל אביב, אותו הדבר.

סילבן שלום: אותו דבר.

איתן ברושי: אז תגיד כך.

סילבן שלום: אותו דבר.

איתן ברושי: קודם הייתה כאן השתלחות שלא הגבתי עליה ואני לא מקבל את מה שאמרת על המעקף שנעשה במקרה של חדר הכושר ואמרה גם אורלי.

איתן ברושי: אני מציע לטפל בכל הבעיה.

משה גפני: הוא דיבר על זה.

סילבן שלום: ודאי.

סילבן שלום: אמרתי את זה בצורה מפורשת.

איתן ברושי: אני בעד זה.

איתן ברושי: חתמתי על זה.

סילבן שלום: גם לגבי חולון-בת ים, גם לגבי כולם.

סילבן שלום: אנחנו נעשה את זה.

איתן ברושי: תעשה לכולם.

סילבן שלום: אנחנו נעשה את זה.

סילבן שלום: מילה אחת על החופים.

סילבן שלום: אמרתי כבר קודם ולא אחזור.

סילבן שלום: אני רוצה לדאוג לכך ואני פועל לקראת עונת הרחצה הבאה כי על פי חוק בשבוע שעבר הסתיימה עונת הרחצה הנוכחית.

סילבן שלום: בעונת הרחצה הבאה, אני אפעל לכך שכל החופים יהיו ללא תשלום.

משה גפני: כל הכבוד.

סילבן שלום: כמובן שזה יצריך מאבק וזה לא דבר פשוט.

סילבן שלום: לגבי העניין של הנגישות.

סילבן שלום: דיברתי על זה ואמרתי שהבאנו שני כיסאות נכים.

איתן ברושי: גם החניה?

סילבן שלום: בסופו של דבר חניה היא לא תכלית.

סילבן שלום: משתמשים בזה.

מיקי לוי: אם הוא יעשה מחיר אחיד, נורמלי ושפוי, אפשר לשלם.

משה גפני: נכון.

משה גפני: דיברנו על זה.

משה גפני: אדוני השר, אתה עוד לא הולך כי אני רוצה להודות לך.

משה גפני: הדיון אמנם היה קצר מדי.

באסל גטאס: לא התייחסת לארנונה.

משה גפני: רגע.

משה גפני: אני רוצה להודות לך.

משה גפני: הסקירה הייתה מאוד מעניינת.

משה גפני: אני מתנצל שהייתי צריך לצאת כי אגף התקציבים שלכם עושה לי בעיות והייתי צריך לרוץ לוועדת הכנסת לכמה דקות.

משה גפני: הסקירה הייתה מאוד מעניינת.

משה גפני: אנחנו עוד נרצה אותך כאן בוועדה.

סילבן שלום: בבקשה.

משה גפני: גם לגבי הנושא של התקצוב הדיפרנציאלי ויתקיים כאן דיון בנושא הזה.

משה גפני: אני שמח מאוד לגבי הנושא של מענקי האיזון.

משה גפני: יש לנו כל כך הרבה דברים שאנחנו צריכים להידרש אליהם וברוך השם לא לזה.

סילבן שלום: הסכום עלה בצורה משמעותית.

משה גפני: אני יודע.

משה גפני: אנחנו כאן עקבנו אחרי זה בשנים האחרונות ואני מברך אותך על כך.

משה גפני: שוב אני חוזר ואומר לגבי הנושא של התקנות של הפוטו וולטאי.

משה גפני: אנחנו מבקשים את התקנות כמה שיותר מהר.

סילבן שלום: כבר חתמתי על התקנות.

משה גפני: בסדר.

משה גפני: אני רק מבקש לזרז.

משה גפני: תודה רבה אדוני השר על הסקירה שלך.

משה גפני: אני מודה לך.

משה גפני: אני מבקש מהחברים להישאר עוד דקה.

סילבן שלום: יש מנכ"לית אבל היא לא הגיעה היום.

מיקי לוי: יש דברים עליהם לא קיבלנו תשובות.

משה גפני: תודה רבה אדוני השר.

משה גפני: אני מודה לך.

משה גפני: הישיבה עוד לא נעולה.

משה גפני: רבותיי, בדיון שהיה על הפוטו וולטאי, אני ביקשתי מהיועצת המשפטית של הוועדה להכין הצעת חוק ושהצעת החוק תאמר שעד מאתיים מטרים לא יהיו חייבים בארנונה.

משה גפני: עם העניין הזה הייתה בעיה.

משה גפני: גברתי היועצת המשפטית, אני מבקש להקריא נוסח.

<שגית אפיק: אני אקריא נוסח.

<שגית אפיק: אחר כך נתאם אותו עם היועצים המשפטיים.

משה גפני: כן, נתאם אחר כך, הכול בסדר.

משה גפני: אני מבקש להקריא את הנוסח.

<שגית אפיק: זה ייכנס בפקודת מיסי העירייה ומיסי הממשלה (פטורים) מ-1938, בסעיף 5ג(ה) שעוסק בפטורים ויאמר:

<שגית אפיק: מערכת לייצור חשמל על ידי שימוש באנרגיית השמש בטכנולוגיה פוטו וולטאית או תרמו סולרית אשר אינה עושה שימוש בדלקים פוסיליים מעבר לקבוע בפסקה (2) להגדרת מתקן אנרגיה מתחדשת שבסעיף 1 לכללי משק החשמל, עסקאות עם ספק שירות חיוני, התש"ס-2000, הממוקמת על גג נכס או קרקע תפוסה, המשמשת למערכת סולרית שאינה ממוקמת על גג והכול על שטח שאינו עולה על מאתיים מטרים.

<קריאה: רק על גג.

<שגית אפיק: פוסילים רק על גג?

<קריאה: רק על גג.

<קריאה: אין פרטיים שיש להם.

משה גפני: אתם לא צריכים לכעוס עלי כל הזמן.

משה גפני: עם כל הכבוד, אני מתכוון לטובה.

<שגית אפיק: המטרה הייתה לתת את זה לצרכן ביתי.

משה גפני: אני רוצה להגיד לחברי הוועדה ולכם מה אני רוצה עם הדבר הזה.

משה גפני: אני מחכה לתקנות שלכם שלא כלולות בחקיקה.

משה גפני: אתם אמרתם בישיבות הקודמות שאין אפשרות היות ויש את החוק.

משה גפני: כך אמרתם ויועצים משפטיים זה הרי מדע ואני דווקא אוהב את המדע המשפטי כי הוא גמיש.

משה גפני: אני ביקשתי עד מאתיים מטרים יהיה פטור אבל אמרתם שאי אפשר.

משה גפני: לכן אנחנו מצרפים לתקנות שאתם מביאים את החקיקה הזאת שאני אצביע עליה - אני מבקש להצביע עליה – כאשר תהיינה כאן הצבעות על חוק ההסדרים.

משה גפני: אני מבקש עד אז לבוא בדברים האם זה רק על גג או אם בן אדם רוצה לשים את זה על קרקע, את אותם מאתיים מטרים, הוא שם את הפוטו וולטאי.

<קריאה: זה לא השימוש הפרטי.

משה גפני: אני לא מקיים דיון על זה.

מיקי לוי: למה זה לא שימוש פרטי?

משה גפני: אני רק מבקש גם מהיועצים המשפטיים וגם מהאנשים הבכירים במשרד הפנים.

מיקי רוזנטל: השר אמר שהוא לא רוצה להתעסק בכל שטות.

מיקי רוזנטל: הוא רוצה להוריד את זה ואתם רוצים להתעסק בכל שטות.

משה גפני: כן.

משה גפני: תורידו.

איתן ברושי: משפט לאותו עניין.

איתן ברושי: העירייה והרשויות מוציאות צווי ארנונה בטרם אישור חוק ההסדרים בסוף השנה או התקציב.

איתן ברושי: לכן יכולה להיווצר כאן סתירה כי בינתיים מוציאים הודעות חיוב לארנונה.

איתן ברושי: המליאות של העיריות מאשרות את זה לא בכפוף ללוח הזמנים של גפני.

איתן ברושי: לכן יש פה עניין מאוד דחוף.

איתן ברושי: כדאי לתת הודעה.

<מרדכי כהן: אתה יודע שלשנה הזאת אנחנו כבר אחרי יולי לא מאשרים.

איתן ברושי: אני מדבר על 2016.

<איתן פרנס: איתן, זה לפי סיווגים קיימים.

<איתן פרנס: הם מנצלים סיווגים קיימים שלא מתאימים.

איתן ברושי: זה מה שאני אומר לגפני.

איתן ברושי: גפני שלא נהיה בגדר איש ציבור שבא לברך ונמצא מקלל.

משה גפני: הבנתי.

משה גפני: בסדר.

<איתן פרנס: נעשה כרגע עוול בשטח.

<איתן פרנס: גובים ארנונה לפי סיווגים של מתקני חשמל שנועדו במקור למתקנים של חברת חשמל.

משה גפני: אנחנו ביקשנו בישיבה הקודמת שלא לעשות את זה.

<איתן פרנס: אדוני, זה צריך להיות בפרוטוקול ואנחנו נעביר את זה.

משה גפני: בישיבה הקודמת זה היה ואני חוזר ומבקש את זה גם עכשיו.

משה גפני: אנחנו מדברים על התקנות עם התעריפים הנמוכים.

משה גפני: מה שדיברנו בפעם הקודמת, אני רוצה את שני הדברים לצרף יחד.

משה גפני: אני מודה לכם על הגמישות שאתם עומדים לגלות לגבי העניין הזה של הגג והקרקע.

משה גפני: אני מודה לכם על זה.

משה גפני: תודה רבה.

משה גפני: הישיבה נעולה.